Lefèvre d’Étaples Nso Kyerɛɛ Bible Ase\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lingala Lithuanian Luganda Lunda Luo Luvale Macedonian Malagasy Maltese Mam Mambwe-Lungu Mauritian Creole Maya Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tatar Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Twi Tzotzil Ukrainian Umbundu Venda Vietnamese Wallisian Waray-Waray Xhosa Yoruba Zande Zulu\nKWASIDA anɔpa bi, bɛyɛ afe 1520 mu hɔ no, nnipa a wɔte Meaux, kurow ketewaa bi a ɛwɔ Paris no tee asɛm bi a ɛyɛ nwonwa wɔ asɔre. Daa na wɔkenkan Bible kyerɛ wɔn wɔ Latin mu, nanso saa da no deɛ, wɔkenkan Nsɛmpa no kyerɛɛ wɔn wɔ Franse kasa a wɔde twaa wɔn funuma no mu!\nJacques Lefèvre d’Étaples (Latin, Jacobus Faber Stapulensis) yɛ Bible asekyerɛfo. Ɔboaa ɔmanfo ma wotumi kenkanee Bible wɔ kasa foforo mu. Akyiri yi ɔkyerɛw ne yɔnko berɛbo bi sɛ: “Sɛ wuhu sɛnea Onyankopɔn ama nnipa pii rete Bible no ase a, wo ho bedwiriw wo.”\nSaa bere no nyinaa na Katolek Asɔre no ne asɔfo a wɔwɔ Paris no sɔre tia Bible a wɔakyerɛ ase ama ɔmanfo tumi kenkan no. Ɛnde yɛrebisa sɛ, dɛn na ɛkaa Lefèvre ma ɔkyerɛɛ Bible no ase kɔɔ Franse kasa mu? Ɔyɛɛ dɛn tumi boaa ɔmanfo ma wotumi tee Onyankopɔn Asɛm ase?\nƆHWEHWƐƐ KYERƐWNSƐM NO MU YIYE\nAnsa na Lefèvre refi Bible nkyerɛase ase no, na watu ne ho asi hɔ sɛ ɔbɛhwɛ ma tete nyansapɛ ne nyamekyerɛ nhoma ahorow mu nokwasɛm ankasa ada adi. Ohui sɛ, nkurɔfo de wɔn nsɛm ahyehyɛ nhoma yi mu na mfomso nso wɔ pii mu. Bere a ogu so rehwehwɛ tete nhoma ahorow mu no, ofii ase hwehwɛɛ Bible a Katolek Asɔre no de di dwuma titiriw, Latin Vulgate, no mu.\nNsi a ɔde suaa Bible no ma ɔkaa akyiri yi sɛ, “Sɛ obi ani begye paa a, . . . ade baako a ebetumi aboa no ne sɛ obesua Onyankopɔn Asɛm.” Enti Lefèvre gyaee nyansapɛ ho adesua, na ɔde n’adwene nyinaa sii Bible asekyerɛ so.\nAfe 1509 mu no, Lefèvre tintim Nnwom * nhoma no nkyerɛase ahorow nnum. Ná ɛwɔ Latin kasa mu. Ɔsan tintim Vulgate a na n’ankasa asiesie emu mfomso bi no nso. Ne bere so nyamekyerɛfo nyinaa mu no, ɔno nko ara na ogyee bere hwehwɛɛ “aba ankasa” a ɛwɔ Bible mu nsɛm mu. Ɔkwan a na ɔfa so kyerɛ Bible ase no boaa Bible ho abenfo ne wɔn a wɔde nsakrae baa Kristosom mu no.—Hwɛ adaka “ Sɛnea Lefèvre Adwuma Boaa Martin Luther.”\nOnyankopɔn abodin a wɔahyehyɛ wɔ Nnwom nhoma no nkyerɛase ahorow nnum no mu; nea ɛbaa afe 1513 no\nWɔwoo Lefèvre too Katolek som mu, na na ogye di paa sɛ, sɛ wobetumi ayɛ nsakrae ahorow wɔ asɔre no mu a, gye sɛ wɔkyerɛkyerɛ Bible no mu yiye kyerɛ asɔremma no. Nanso sɛ Bible dodow no ara wɔ Latin kasa mu a, ɛbɛyɛ dɛn na asɔremma no anya so mfaso?\nBIBLE NKYERƐASE A OBIARA BETUMI ANYA BI\nNsɛmpa no nnianim asɛm ma ɛdaa adi sɛ na Lefèvre koma so ade paa ne sɛ ɔbɛma obiara anya Bible no bi wɔ ne kurom kasa mu\nEsiane sɛ na Lefèvre wɔ ɔdɔ kɛse ma Onyankopɔn Asɛm nti, osii ne bo sɛ ɔbɛma nnipa dodow no ara nsa aka bi. Nea ɛbɛyɛ na wadu saa botae no ho no, otintim Nsɛmpa no wɔ Franse kasa mu wɔ June 1523 mu. Ɔyɛɛ no nketewa nso. Wei boa maa ahiafo mpo tumi tɔɔ Bible no bi.\nƆmanfo ani gyee ho araa ma Bible no anso tɔ. Ná mmaa ne mmarima nyinaa ho pere wɔn sɛ wɔbɛkenkan Yesu nsɛm no wɔ wɔn kurom kasa mu ma enti 1,200 a wodii kan tintimii no sae wɔ abosom kakraa bi ntam.\nOGYINAA BIBLE NO AKYI DENNEENNEN\nLefèvre kae wɔ Nsɛmpa no nnianim asɛm no mu sɛ, wakyerɛ ase kɔ Franse kasa mu sɛnea ɛbɛyɛ a asɔremma a “wɔn nhomanim nkɔɔ akyi pii no bɛte nokware no ase sɛnea wɔn a wotumi kenkan Latin no te ase no ara.” Nanso adɛn nti na na Lefèvre ani abere sɛ ɔbɛma ɔmanfo ahu nea ɛwɔ Bible no mu?\nNá Lefèvre nim sɛnea nnipa nkyerɛkyerɛ ne nyansapɛ asɛe Katolek Asɔre no paa. (Marko 7:7; Kolosefo 2:8) Ná ogye di nso sɛ bere aso sɛ wɔka Nsɛmpa no “wɔ wiase afanan nyinaa, sɛnea ɛbɛyɛ a nnipa nkyerɛkyerɛ remfa nkurɔfo nnommum bio.”\nAfei Lefèvre bɔɔ mmɔden sɛ ɔbɛpa wɔn a wɔkasa tia Bible no a wɔbɛkyerɛ ase akɔ Franse kasa mu no ho ntama. Ɔkasa tiaa wɔn nyaatwom no sɛ, “Wɔbɛyɛ dɛn akyerɛkyerɛ nkurɔfo ma wɔadi Yesu Kristo ahyɛde nyinaa so bere a wɔmpɛ sɛ wɔkyerɛ Bible no ase ma ɔmanfo kenkan wɔ kasa a wɔde twaa wɔn funuma mu no?”—Romafo 10:14.\nEnti ɛnyɛ nwonwa koraa sɛ, nyamekyerɛfo a wɔwɔ Paris suapɔn Sorbonne no bɔɔ mmɔden sɛ wɔbɛma Lefèvre aka n’ano atom. August 1523 mu no, wɔampene so sɛ obi bɛkyerɛ Bible no ase akɔ ɔmanfo kasa mu anaasɛ wɔbɛyɛ ho nhwehwɛmu de ato gua. Nea enti a wɔyɛɛ saa ne sɛ, na wɔte nka sɛ “ɛbɛhaw Asɔre no.” Sɛ ɛnyɛ Franse hene, Francis I a, anka wobuu Lefèvre atɛn sɛ ɔyɛ mmusubɔfo.\nƆYƐƐ KOMM WIEE N’ADWUMA NO\nLefèvre amma n’asɔretiafo no anobaabae antwetwe n’adwene ma wannyae Bible no ase kyerɛ. Afe 1524 mu no, bere a owiee Hela Kyerɛwnsɛm (nea wɔfrɛ no Apam Foforo no), oyii Nnwom nhoma a wakyerɛ ase kɔ Franse kasa mu adi. Ɔyɛɛ saa sɛnea ɛbɛyɛ a asɔremma no besua ma “wɔn mpaebɔ adi mu.”\nNyamekyerɛfo a wɔwɔ Sorbonne no antwentwɛn wɔn nan ase koraa sɛ wɔbɛtweetwee Lefèvre nkyerɛase no mu. Ntɛm ara na wɔkae sɛ wɔnhyew saa Hela Kyerɛwnsɛm yi wɔ baguam. Afei wɔsan kaa nhoma afoforo ho asɛm sɛ “ɛfoa ɔsom mu atuatew a na Luther di anim no so.” Bere a nyamekyerɛfo no frɛɛ Lefèvre sɛ ommeyi ne ho ano no, wammua wɔn, mmom ɔyɛɛ komm na afei oguan kɔɔ Strasbourg. Oduu hɔ no, ɔtoaa so kyerɛɛ Bible no ase wɔ kokoam. Ɛwom sɛ nnipa binom ka sɛ bua a wammua nyamekyerɛfo no kyerɛ sɛ na ɔyɛ ohufo, nanso na ogye di paa sɛ ɛno ne ɔkwampa a na obetumi afa so abua nnipa a wɔnkyerɛ Bible mu nokware anaa “akronkronne” a ɛte saa ho anisɔ no—Mateo 7:6.\nBere a oguanee bɛyɛ afe no, Ɔhene Francis I faa no sɛ ɔnkyerɛ ne ba Charles a na wadi mfe nnan no ade. Saa adwuma yi maa Lefèvre nyaa bere pii de kyerɛɛ Bible no ase wiei. Afe 1530 mu no, ɔkyerɛɛ Bible mũ no nyinaa ase wiei. Ɔhempɔn Charles V penee so ma ɔde fii France kɔɔ Antwerp kotintimii. *\nƐNYƐ NEA ƆPƐ NYINAA NA ONYAE\nLefèvre asetenam nyinaa nea na ɛda ne koma so paa ne sɛ asɔre no bɛtow nnipa atetesɛm agu na wɔakura nokware nkyerɛkyerɛ a ɛwɔ Bible mu no mu. Ná ogye di paa sɛ “ɛyɛ Kristoni biara asɛde sɛ ɔno ankasa tumi kenkan Bible na osua.” Ɛno nti na obirii ne mogya ani sɛ ɔbɛma obiara anya Bible no bi no. Ɛwom, nsakrae a Lefèvre hwɛɛ kwan sɛ ɛbɛba asɔre no mu no anyɛ yiye, nanso ɔyɛɛ bi maa nkyirimma; ɔboaa ɔmanfo ma wɔtee Onyankopɔn Asɛm ase.\n^ nky. 8 Ná wɔahyehyɛ Onyankopɔn abodin ahorow wɔ Nnwom nhoma no nkyerɛase ahorow nnum no mu. Ná Hebri nkyerɛwee anan, Tetragrammaton a egyina hɔ ma Onyankopɔn din no nso wom.\n^ nky. 21 Mfe nnum akyi wɔ afe 1535 no, Olivétan a ɔkyerɛ nhoma ase kɔ Franse kasa mu nso yii ne Bible nkyerɛase adi. Ɔhwɛɛ tete nsaano nkyerɛwee so na ɛyɛe. Bere a ɔrekyerɛ Hela Kyerɛwsɛm no ase no, Lefèvre nkyerɛase no boaa no kɛse.\nSɛnea Lefèvre Adwuma Boaa Martin Luther\nBere a Martin Luther fii ase sɛ obesua Lefèvre nkyerɛase no, na ɔyɛ abofra koraa wɔ asɔrefie. Luther hui sɛ sɛnea Lefèvre kyerɛkyerɛ Bible mu no, na emu da hɔ na na asete nso nyɛ den. Wamfa nsɛm akɛse a na ne bere so abenfo de di dwuma no anhyehyɛ ne nkyerɛase no mu. Ɛnyɛ Luther nko ara na n’ani gyee Lefèvre nkyerɛase no ho saa. Bible asekyerɛni William Tyndale ne John Calvin a na odi Ɔsom mu Nsakrae mu akoten no nso ani gyee ho. Ɛwom sɛ Lefèvre amfi Katolek asɔre no mu kosi sɛ owui deɛ, nanso adwuma a ɔyɛe no de nsakrae kɛse baa Bible nkyerɛase mu. Saa ara nso na ɛboae maa Nsakrae kɛse baa asɔre no mu.


2 Rois 1 BDS – 2 Ahemfo 1 AKCB | Biblica\n2 Rois 1 BDS – 2 Ahemfo 1 AKCB\n1Ɔhene Ahab wu akyi no, Moabman tew wɔn ho fii Israel ho, nyaa wɔn ahofadi. 2Da bi, Israelhene foforo Ahasia fii nʼabansoro dan a ɛwɔ Samaria ahemfi mfɛnsere mu tew hwee fam, ma opiraa yiye. Enti ɔsomaa abɔfo kɔɔ Baal-Sebub1.2 Baal-Sebub nkyerɛase ne “nwansena wura.” Saa din yi yɛ fɛwdi din bi a wɔde too Kanaanfo nyame Beelsebul (honhommɔne hene ba) so a ɛwɔ Mat 10.25; 12.27 no. Ekron nyame nkyɛn abisa, kobisaa sɛ obenya ahoɔden ana.\n3Na Awurade bɔfo ka kyerɛɛ Tisbini Elia se, “Kɔ na kohyia Samariahene abɔfo no, na bisa wɔn se, ‘Adɛn nti na morekɔ Baal-Sebub, Ekron nyame nkyɛn abisa, sɛ ɔhene benya ahoɔden ana? Onyankopɔn nni Israel ana?’ 4Mprempren, sɛnea Awurade se ni: ‘Worensɔre mfi mpa a woda so no so da. Na nea ɛbɛyɛ biara, wubewu.’ ” Na Elia kɔkaa nkra no.\n5Bere a abɔfo no san baa ɔhene nkyɛn no, obisaa wɔn se, “Adɛn nti na moaba ntɛm saa?”\n6Wobuae se, “Ɔbarima bi behyiaa yɛn, ka kyerɛɛ yɛn se yɛnsan nkɔ ɔhene nkyɛn, na nkra a ɔde fi Awurade nkyɛn a ɔde kaa ho ne sɛ, ‘Adɛn nti na morekɔ Baal-Sebub, Ekron nyame nkyɛn abisa sɛ ɔhene ho bɛtɔ no ana? Onyankopɔn nni Israel ana? Esiane sɛ woayɛ saa nti, worensɔre mfi mpa a woda so no so da. Na nea ɛbɛyɛ biara, wubewu.’ ”\n7Ɔhene no bisae se, “Na saa ɔbarima no yɛ hena? Na ɔte dɛn?”\n8Wobuae se, “Na ne ho wɔ nwi a ɔbɔ aboanwoma abɔso.”\nƆhene no teɛɛ mu se, “Ɛyɛ Tisbini Elia.”\n9Ɔsomaa asraafo so safohene ne asraafo aduonum sɛ wɔnkɔkyere no. Wohuu sɛ ɔte bepɔw bi atifi. Ɔsafohene no ka kyerɛɛ no se, “Onyankopɔn nipa, ɔhene asoma yɛn sɛ yɛmmɛfa wo mmra.”\n10Na Elia buaa ɔsahene no se, “Sɛ meyɛ Onyankopɔn nipa de a, ɛno de, ma ogya mfi ɔsoro mmra mmɛhyew wo ne wo mmarima aduonum no!” Na ogya fi ɔsoro bekunkum wɔn nyinaa.\n11Enti ɔhene no san somaa ɔsafohene foforo a asraafo aduonum ka ne ho. Ɔsafohene no ka kyerɛɛ no se, “Onyankopɔn nipa, ɔhene se bra mprempren ara.”\n12Elia buae se, “Sɛ meyɛ Onyankopɔn nipa de a, ɛno de, ma ogya mfi ɔsoro mmra mmɛhyew wo ne wo mmarima aduonum no!” Na bio, ogya fi ɔsoro bekunkum wɔn nyinaa.\n13Bio, ɔhene no somaa ɔsafohene bi ne asraafo aduonum. Saa bere yi de, ɔsafohene no kobuu Elia nkotodwe. Ɔsrɛɛ no se, “Onyankopɔn nipa, mesrɛ sɛ, fa me ne saa asomfo aduonum yi nkwa kyɛ yɛn. 14Hwɛ sɛnea ogya fi ɔsoro abɛhyew akuw abien a wodi kan no. Nanso mprempren mesrɛ sɛ, fa me nkwa kyɛ me!”\n15Na Awurade bɔfo ka kyerɛɛ Elia se, “Nsuro. Wo ne no nkɔ.” Na Elia sɔre kɔɔ ɔhene no nkyɛn.\n16Na Elia ka kyerɛɛ ɔhene no se, “Sɛnea Awurade se ni: Adɛn nti na wosomaa abɔfo kɔɔ Baal-Sebub, Ekron nyame nkyɛn abisa, sɛ ɔhene benya ahoɔden ana? Onyankopɔn nni Israel ana? Esiane sɛ woayɛ saa nti, worensɔre mfi mpa a woda so no so da. Na nea ɛbɛyɛ biara wubewu.” 17Na Ahasia wui sɛnea Awurade nam Elia so hyɛe no. Esiane sɛ na Ahasia nni ɔbabarima a obedi nʼade nti, ne nuabarima Yoram na odii nʼade sɛ ɔhene. Saa asɛm yi sii Yehosafat a na ɔyɛ Yudahene babarima Yehoram adedi mfe abien mu. 18Nsɛm a esisii wɔ Ahasia ahenni mu no nkae no, wɔankyerɛw angu Israel Ahemfo Abakɔsɛm Nhoma no mu ana?\nAKCB : 2 Ahemfo 1


Yohane Adiyisɛm 13:1-18\nAkekaboa bi a ɔwɔ ti ason pue fii po mu (1-10)\nAboa a ɔwɔ mmɛn abien pue fii asaase mu (11-13)\nAboa a ɔwɔ ti ason no honi (14, 15)\nAkekaboa no ahyɛnsode ne ne nɔma (16-18)\n13 Na okogyinaa* mpoano anwea so komm. Na mihuu akekaboa+ bi a ɔwɔ mmɛn du ne ti ason sɛ ɔrepue afi po+ mu. Ná ahemmotiri du bobɔ ne mmɛn ho, na na abusudin* nso wowɔ ne ti ho. 2 Akekaboa a mihuu no no, na ɔte sɛ ɔsebɔ, nanso na ne nan te sɛ osisi nan, ɛnna n’ano te sɛ gyata ano. Na ɔwɔ a ne ho yɛ hu*+ no de n’ahoɔden ne n’ahengua ne tumi kɛse maa aboa no.+ 3 Na mihui sɛ ɛte sɛ nea wɔabɔ akekaboa no ti baako apira no paa. Nanso na wɔasa ekuru a anka ɛreyɛ akum no no.+ Na aboa no ho yɛɛ asaase nyinaa nwonwa ma wodii n’akyi. 4 Na wɔsom ɔwɔ a ne ho yɛ hu* no efisɛ ɔde tumi maa akekaboa no, na wɔsom akekaboa no kae sɛ: “Hena na ɔte sɛ akekaboa no, na hena na obetumi ne no ako?” 5 Na wɔmaa no ano a ɛkeka nsɛm akɛse ne abususɛm, na wɔmaa no tumi sɛ ɔmfa nyɛ adwuma abosome 42.+ 6 Na obuee n’ano kaa abususɛm+ tiaa Onyankopɔn, na ɔkaa abususɛm tiaa ne din ne baabi a ɔte, kyerɛ sɛ, wɔn a wɔtete ɔsoro no.+ 7 Na wɔmaa no kwan sɛ ɔne akronkronfo no nko na onni wɔn so nkonim,+ na wɔmaa no mmusuakuw ne nkurɔfo ne kasa* ne aman nyinaa so tumi. 8 Na wɔn a wɔtete asaase so nyinaa bɛsom no. Wɔn mu biara nni hɔ a wɔakyerɛw ne din wɔ Oguammaa a wokum no+ no nkwa nhoma mmobɔwee+ mu, fi bere a wɔhyɛɛ wiase ase. 9 Sɛ obi wɔ aso a, ma ontie.+ 10 Sɛ ɛsɛ sɛ wɔkyere obi kɔ a, wɔbɛkyere no akɔ. Sɛ obi de sekan kum a,* ɛsɛ sɛ wɔde sekan kum no.+ Eyi nti na ehia sɛ akronkronfo+ no mia wɔn ani+ na wonya gyidi+ no. 11 Na mihuu akekaboa foforo bi sɛ ɔrepue afi asaase mu. Ná ɔwɔ mmɛn abien te sɛ oguan ba, nanso ofii ase kasae te sɛ ɔwɔ a ne ho yɛ hu.*+ 12 Ɔde akekaboa+ a odi kan no tumi nyinaa yɛ adwuma wɔ n’anim. Na ɔma asaase ne wɔn a wɔtete so no som akekaboa a odi kan no, nea wɔsaa ne kuru a anka ɛreyɛ akum no no.+ 13 Ɔyɛ nsɛnkyerɛnne akɛse, na ɔma ogya mpo fi soro ba asaase so wɔ nnipa anim. 14 Esiane nsɛnkyerɛnne a wɔmaa no kwan ma ɔyɛe wɔ akekaboa no anim nti, ɔdaadaa wɔn a wɔtete asaase so no, na ɔka kyerɛ wɔn a wɔtete asaase so no sɛ, wɔnyɛ ohoni+ mma akekaboa a na wɔde sekan apira no a ne ho atɔ no no.+ 15 Na wɔmaa no kwan sɛ ɔmfa ahome* mma akekaboa no honi no, sɛnea ɛbɛyɛ a akekaboa no honi no bɛkasa, na wama wɔakum wɔn a wɔmpɛ sɛ wɔsom akekaboa no honi no nyinaa. 16 Ɔhyɛ nnipa nyinaa, nketewa ne akɛse, asikafo ne ahiafo, wɔn a wɔade wɔn ho ne nkoa, sɛ wɔmma wɔn ahyɛnsode wɔ wɔn nsa nifa ho anaa wɔn moma so;+ 17 obiara rentumi ntɔ anaa ɔntɔn gye nea ɔwɔ ahyɛnsode no, aboa no din+ anaa ne din nɔma+ no. 18 Eyi mu na nyansa ho hia: Ma nea ɔwɔ nhumu mmu aboa no nɔma no ano, efisɛ ɛyɛ onipa nɔma; na ne nɔma no yɛ 666.+\n^ Kyerɛ sɛ, ɔwɔ a ne ho yɛ hu no kogyinaa.\n^ Nt., “edin a etwa Onyankopɔn adapaa.”\n^ Ebetumi nso akyerɛ, “Sɛ sekan na ɛsɛ sɛ wɔde kum obi a.”


KENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Croatian Czech Danish Dutch Efik English Estonian Ewe Fijian Finnish French Georgian German Greek Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kazakh Kinyarwanda Kirghiz Kirundi Kongo Korean Lingala Lithuanian Luganda Macedonian Malagasy Malayalam Maltese Myanmar Ndebele (Zimbabwe) Nepali Norwegian Oromo Pangasinan Papiamento (Aruba) Papiamento (Curaçao) Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Sesotho (South Africa) Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Tetun Dili Thai Tigrinya Tok Pisin Tsonga Tswana Turkish Twi Ukrainian Vietnamese Waray-Waray Xhosa Yoruba Zulu\nTete no, Israelfo no dii ako wɔ wɔn Nyankopɔn Yehowa din mu. Wei kyerɛ sɛ ɛnnɛ Onyankopɔn pene akodi so anaa?\nTete no, adɛn nti na Israelfo kɔɔ ako?\nNá Israelfo no som nyame a ɔpɛ abusua ntam akodi ne mogyahwiegu.\nAman a Israelfo dii wɔn so nkonim no, na awudisɛm ne ɔbrasɛe ahyɛ wɔn mã. Ná nnipa ne mmoa da, wodi mogyafra, na na wɔde mmofra bɔ afɔre. Onyankopɔn maa aman ahorow yi mfehaha pii sɛ wɔmfa nsesa. Akyiri yi, Onyankopɔn kaa sɛ: “Eyi na ama aman a merepam wɔn afi w’anim yi ho agu fĩ.”—Leviticus 18:21-25; Yeremia 7:31.\n“Aman no amumɔyɛ nti na Yehowa wo Nyankopɔn repam wɔn afi w’anim yi.”—Deuteronomium 9:5.\nƐnnɛ, sɛ akodi rekɔ so a, Onyankopɔn gyina ebinom akyi anaa?\nEBIA WOAHYƐ NO NSOW SƐ\nSɛ ntɔkwaw si a, mpɛn pii no, nyamesom akannifo a wɔwɔ ɔfã biara mu no ka sɛ Onyankopɔn wɔ wɔn afã. Nhoma bi ka sɛ: “Akodi biara a akɔ so no, nyamesom di fɔ wɔ ho.”—The Causes of War.\nKristofo nni hokwan sɛ wɔne wɔn atamfo ko. Ɔsomafo Paulo kyerɛw kɔmaa ne mfɛfo Kristofo sɛ: ‘Sɛ ɛbɛyɛ yiye a, mo fam de, mo ne nnipa nyinaa ntena asomdwoe mu. Munnni mo ho were.’—Romafo 12:18, 19.\nSɛ́ anka Yesu bɛma n’akyidifo akɔ ɔko no, ɔka kyerɛɛ wɔn sɛ: “Monkɔ so nnɔ mo atamfo na mommɔ mpae mma wɔn a wɔtaa mo, na moakyerɛ sɛ moyɛ mo Agya a ɔwɔ soro no mma.” (Mateo 5:44, 45) Sɛ aman bi redi ako mpo a, ɛnsɛ sɛ Kristofo a wɔwɔ saa man no mu no gyina ɔfã biara; ‘wɔnyɛ wiase no fã.’ (Yohane 15:19) Sɛ Onyankopɔn pɛ sɛ n’asomfo a wɔwɔ asase so nyinaa dɔ wɔn atamfo na wɔtwe wɔn ho fi wiase no ho deɛ a, ɛnde, ɛbɛyɛ dɛn na wagyina ɔfã bi wɔ ntɔkwaw mu nnɛ?\n“M’ahenni mfi wiase. Sɛ m’ahenni fi wiase a, anka m’asomfo bɛko na wɔamfa me amma Yudafo no. Nanso sɛnea ɛte no, m’ahenni mfi ha.”—Yohane 18:36.\nAkodi begyae da bi?\nYɛrentumi nkwati akodi. Nhoma bi kaa sɛ: “Akodi deɛ, ɛto rentwa da. Yɛn bere yi so deɛ, biribiara nni hɔ a ɛkyerɛ sɛ asomdwoe bɛba wiase nyinaa ama atena hɔ daa.”—War and Power in the 21st Century.\nSɛ obiara mpɛ sɛ ɔko a, akodi begyae. Enti ɛrenkyɛ Onyankopɔn Ahenni beyi akode nyinaa afi asase so, na ɛbɛkyerɛkyerɛ nnipa ma wɔapɛ asomdwoe. Onyankopɔn Ahenni yɛ aban ankasa a ɛwɔ soro. Bible ma yɛn awerɛhyem sɛ, Onyankopɔn ‘besiesie nsɛm ama aman akɛse a ɛwɔ akyirikyiri. Na wɔde wɔn nkrante bɛyɛ nsɔw na wɔde wɔn mpeaw ayɛ kantankrankyi. Ɔman bi rentwe nkrante wɔ ɔman foforo so, na wɔrensua akodi bio.’—Mika 4:3.\nBible kyerɛkyerɛ sɛ, Onyankopɔn Ahenni di tumi a, obeyi nneɛma bɔne nyinaa afi hɔ. Ebi ne aban a wɔpere hwehwɛ nea wɔn ankasa pɛ, mmara a ɛma amanfo tew atua, ne animhwɛ a ɛde abusua ntam mpaapaemu ba. Wei bɛma akodi afi hɔ. Onyankopɔn ahyɛ bɔ sɛ: ‘Wɔrenyɛ bɔne na wɔrensɛe ade bio, efisɛ Yehowa ho nimdeɛ bɛhyɛ asase so mã sɛnea nsu akata po so no.’—Yesaia 11:9.\n“Ɔma akodi gyae kosi asase ano. Obubu agyan mu, na otwitwa peaw mu asinasin; Ɔde gya hyew nteaseɛnam.”—Dwom 46:9.\nTete no, na Onyankopɔn Bu Akodie Sɛn?\nƆko a Onyankopɔn pene so no, nneɛma mmiɛnsa bi wɔ ho a, ɛma ɛda nso.


Nea Edi Kan a Ɔde Kɔmaa Korintofo 5:1-13\nAguamammɔ bi a na ɛrekɔ so (1-5)\nMmɔkaw kakraa bi na ɛma mmɔre no nyinaa kaw (vMunyi ɔbɔnefo no mfi mo mu (9-13)\n5 Yɛate sɛ aguamammɔ*+ bi rekɔ so wɔ mo mu, aguamammɔ* a enni amanaman mufo mpo mu. Ɛne sɛ, obi agye ne papa yere.+ 2 Eyi yɛ asɛm a ɛsɛ sɛ mode hoahoa mo ho? Ɛnyɛ mo werɛ na ɛsɛ sɛ ɛhow mmom+ na muyi ɔbarima a ɔyɛɛ saa ade no fi mo mu?+ 3 Ɛwom sɛ minni hɔ wɔ honam mu de, nanso mewɔ hɔ wɔ honhom mu, na mabu ɔbarima a ɔyɛɛ saa ade yi atɛn dedaw te sɛ nea mewɔ hɔ ankasa. 4 Sɛ muhyiam yɛn Awurade Yesu din mu, bere a munim sɛ me ne mo wɔ hɔ wɔ honhom mu, a yɛn Awurade Yesu tumi nso ka mo ho a, 5 ɛsɛ sɛ mode saa ɔbarima no hyɛ Satan nsa+ sɛnea ɛbɛyɛ a ɔhonam no bɛsɛe, na wɔagye honhom no nkwa, Awurade da+ no. 6 Mo ahohoahoa no nyɛ fɛ. Munnim sɛ mmɔkaw* kakraa bi na ɛma mmɔre no nyinaa kaw+ anaa? 7 Munyi mmɔkaw dedaw no ngu, na ama moayɛ mmɔre foforo, sɛnea mmɔkaw biara nni mo mu no. Efisɛ wɔanya de yɛn Twam guammaa+ Kristo no abɔ afɔre.+ 8 Enti mommma yɛmmfa mmɔkaw dedaw, anaa bɔneyɛ ne amumɔyɛ mmɔkaw nnni afahyɛ* no,+ na mmom momma yɛmfa kronkronyɛ ne nokware paanoo a mmɔkaw nnim nni. 9 Krataa a mekyerɛw brɛɛ mo no, meka kyerɛɛ mo wom sɛ mo ne aguamammɔfo* mmmɔ.* 10 Ɛnyɛ nea mereka ne sɛ montwe mo ho koraa mfi aguamammɔfo* a wɔwɔ wiase yi mu+ anaa adifudepɛfo anaa apoobɔfo anaa abosonsomfo ho. Ɛnde anka gye sɛ mufi wiase koraa.+ 11 Na seesei merekyerɛw mo sɛ, obiara a wɔfrɛ no onua a ɔyɛ oguamammɔfo* anaa odifudepɛfo+ anaa ɔbosonsonni anaa obi a otwa nkurɔfo adapaa* anaa ɔsabofo+ anaa opoobɔfo+ no, mo ne no mmmɔ;*+ saa onipa no, mo ne no nnnidi mpo. 12 Wɔn a wɔwɔ akyi* no de, sɛ wobebu wɔn atɛn oo, sɛ wɔremmu wɔn atɛn oo, ɛfa me ho bɛn? Ɛnyɛ wɔn a wɔwɔ mo mu no na mubu wɔn atɛn, 13 na Onyankopɔn nso abu wɔn a wɔwɔ akyi* no atɛn?+ “Munyi ɔbɔnefo no mfi mo mu.”+\n^ Kyerɛ sɛ, Paanoo a Mmɔkaw Nnim Afahyɛ no. Hwɛ Nkyerɛkyerɛmu afã hɔ.\n^ Anaa “munnyae sɛ mo ne aguamammɔfo bɔ fekuw no.”\n^ Anaa “ɔsopa afoforo.”\n^ Anaa “munnyae sɛ mo ne no bɔ fekuw.”\n^ Kyerɛ sɛ, wɔn a wonni asafo no mu.


Revelation 22 AMP - Yohane Adiyisɛm 22 NA-TWI | Biblica\nRevelation 22 AMP - Yohane Adiyisɛm 22 NA-TWI\nYohane Adiyisɛm 22\n1Ɔbɔfo no kyerɛɛ me nkwa asubɔnten a ani tew kronnyenn sɛ ahwehwɛ a efi Onyankopɔn ne Oguammaa no ahengua so 2 a, ɛteɛ fa kurow no abɔnten mfinimfini. Asu no fa biara nkwa dua si hɔ a afe biara ɛsow aba mpɛn dumien na ɔbosom biara pɛnkoro. Ɛso ahaban no, na wɔde sa aman ahorow no yare.\n3 Biribiara a ɛwɔ Onyankopɔn nnome ase no nkɔ kurow no mu. Wobehu Onyankopɔn ne Oguammaa no ahengua wɔ kurow no mu na n’asomfo bɛsom no. 4 Wobehu n’anim na wɔbɛkyerɛw ne din agu wɔn moma so. 5 Ade rensa wɔ hɔ bio na akanea anaa hann ho nhia efisɛ, Awurade Nyankopɔn bɛyɛ wɔn hann na wobedi ade sɛ ahene daa daa.\n6 Afei ɔbɔfo no ka kyerɛɛ me se, “Saa nsɛm yi yɛ nokware a wode wo ho to so a, eye. Na Awurade Nyankopɔn a ɔde Honhom ma adiyifo somaa ne bɔfo sɛ ɔmmɛkyerɛ n’asomfo nea ɛbɛba nnansa yi ara no.” 7 Yesu kae se, “Muntie! Mereba nnansa yi ara. Nhyira nka wɔn a wotie adiyisɛm a ɛwɔ saa nhoma yi mu no!”\n8 Me, Yohane mate na mahu saa nneɛma yi nyinaa. Na metee ne nyinaa, huu ne nyinaa wiei no, mibutuw ɔbɔfo no a ɔkyerɛɛ me saa nneɛma yi nyinaa nan ase som no. 9 Nanso ɔka kyerɛɛ me se, “Nyɛ saa! Meyɛ ɔsomfo te sɛ wo nuanom adiyifo ne wɔn a wodi nhoma yi mu nsɛm no so no ara pɛ. Som Onyankopɔn!”\n10 Na ɔka kyerɛɛ me se, “Nyɛ saa adiyisɛm a ɛwɔ nhoma yi mu no asumasɛm, efisɛ, bere abɛn sɛ saa nhoma yi nyinaa ba mu. 11 Obiara a ɔyɛ ɔdebɔneyɛfo no nkɔ so nyɛ ɔdebɔneyɛfo, na nea ɔyɛ fi no nkɔ so nyɛ fi; nea ɔyɛ papa no nkɔ so nyɛ papa, na nea ɔyɛ Kronkron no nkɔ so nyɛ Kronkron.”\n12 Yesu se, “Muntie! Mereba nnansa yi ara! Mede m’abasobɔde bɛbrɛ obiara sɛnea obiara dii ne dwuma.\n13 Mene Alfa ne Omega, nea edi kan ne nea etwa to, mfitiase ne awiei. 14 Nhyira nka wɔn a wɔhoro wɔn ntade na efi, na wɔn a wɔwɔ ho kwan sɛ wodi nkwa dua no aba na wɔfa kurow no pon no mu.\n15 “Na kurow no akyi na akraman ne adutofo ne aguamanfo ne awudifo ne abosonsomfo ne wɔn a wɔpɛ atoro na wodi no nyinaa wɔ. 16 Me, Yesu, na masoma me bɔfo sɛ ɔmmɛbɔ mo saa nhoma yi nyinaa ho amanneɛ wɔ asafo mu. Meyɛ Dawid busuani. Mene anɔpa nsoromma a ɛhyerɛn no. 17 Honhom no ne ayeforoyere no se, “Ɛsɛ sɛ obiara a ɔte saa asɛm yi nso ka se, ‘Bra!’ Na nea osukɔm de no no mmra; na nea ɔpɛ no nso ommegye nkwa nsu no kwa.”\n18 Me, Yohane, mebɔ obiara a ɔte saa adiyisɛm a ɛwɔ nhoma yi mu kɔkɔ se: Sɛ obi de bi ka ho a, Onyankopɔn de asotwe bɛka ne haw a wakyerɛ mu wɔ saa nhoma yi mu no ho. 19 Na sɛ obi nso yi bi fi adiyisɛm a ɛwɔ saa nhoma yi mu no mu a, Onyankopɔn beyi ne kyɛfa a obenya wɔ nkwa dua no aba no ne kurow Kronkron a wɔakyerɛkyerɛ mu wɔ nhoma yi mu no mu no.\n20 Nea odi nhoma yi ho adanse no ka se, “Nokware! Mereba nnansa yi ara!” Ɛnyɛ saa. Bra, Awurade Yesu!\n21 Yɛn Awurade Yesu Kristo adom nka mo nyinaa. Amen.\nNA-TWI : Yohane Adiyisɛm 22


Dwumadzi Bi A Wɔdze Faa Intanɛt Do Kɔr Mbea Ahorow\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bislama Chichewa Chinese Cantonese (Simplified) Chinese Mandarin (Simplified) Chinese Mandarin (Traditional) Chitonga (Malawi) Croatian Czech Danish Dutch English (Borɔfo) Estonian Ewe (Awona) Finnish French Galician Georgian German Greek Haitian Creole Hungarian Iloko Indonesian Italian Japanese Kabyle Kannada Kazakh Kinyarwanda Kirghiz Kirundi Korean Krio Latvian Lithuanian Malagasy Malay Malayalam Mfantse Mingrelian Nahuatl (Huasteca) Norwegian Nzema Oromo Polish Portuguese Portuguese (Portugal) Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tahitian Tajiki Tankarana Tarascan Telugu Thai Totonac Tsonga Turkish Tzeltal Tzotzil Uighur (Cyrillic) Ukrainian Valencian Vezo Wallisian Welsh Xhosa Zulu\nWatch Tower Bible and Tract Society of Pennsylvania yɛɛ hɔn afrenhyia nhyiamu a otsĩa 129 wɔ Memenda, October 5, 2013 mu. Nyimpa a hɔn dodow yɛ 257,294 na wofi aman 21 do kɔr dwumadzi no ase anaa wɔhwɛe wɔ Intanɛt do. Da a odzi hɔ no, woyii dwumadzi no dɛ video maa Adasefo afofor hwɛɛ bi. Sɛ wɔka ne nyina bɔ mu a, nna etsiefo no hɔn dodow yɛ 1,413,676, na wofi aman 31 do. Dze besi seseiara a yɛrekasa yi, afrenhyia nhyiamu yi yɛ nhyiamu kɛse a ɔkyɛn biara a Jehovah Adasefo ayɛ, na etsiefo no hɔn dodow no bor etsiefo 1,327,704 a wɔhwɛɛ dwumadzi soronko a wɔyɛe wɔ Mexico nye Central America wɔ April 28, 2013 mu no do.\nOfitsi afe 1920 reba no, Jehovah Adasefo dze ehyiadzi ahorow a wɔyɛ no fa tɛlɛfon nye radio do dze kɔ aman ahorow do ma etsiefo a wɔwɔ hɔ no nya mu kyɛfa. Seseiara dze, abaɛfor Intanɛt adaworom ntsi, etsiefo a wɔwɔ mbea a atsew no ho mpo tum hwɛ dwumadzi ahorow a ɔtsetse dɛm ber a dwumadzi no rokɔ do no anaa ber a woewie dwumadzi no. William yɛ Jehovah Adasefo no mu kor wɔ United States. Afe 1942 mu no, ɔkɔr ehyiadzi wɔ Richmond, Virginia, na otsiee dwumadzi no nyina wɔ tɛlɛfon do. Ber a ɔdze iyi rototo afrenhyia nhyiamu a wɔyɛe wɔ afe yi mu no ho no, dza ɔkãe nye dɛ: “Sɛ inya ho kwan hwɛ dwumadzi no ankasa a, inya do mfaso kɛsenara. Irunntum mmfa biribiara nntoto iyi ho.”\nEdwumayɛfo a wɔwɔ Jehovah Adasefo edwumayɛbea ahorow no dze afe nye no mboree yɛɛ Intanɛt no ho edwuma. Ndɔnhwer mpempem pii na wɔdze yɛɛ edwuma no nyina wiei. Memenda a nna wɔdze dwumadzi no bɛfa Intanɛt do no, hɔn a wɔwɔ Intanɛt ho nyimdzee no tsenaa dan bi mu wɔ da no mu nyina wɔ Brooklyn, New York, kyinkyiim mfir no no mfunuma. Woyii dwumadzi no wɔ mbea 15 a hɔn ndɔnhwer gu ahorow mu. Ryan kã hɔn a wɔhyehyɛɛ Intanɛt ho mfir no na wɔbɔɔ ho ban no ho. Ɔkãa dɛ, “Nda a wɔfrɛ no nda, bi mpo anntɔ hɛn enyi do. Nyimpa dodow a wonyaa dwumadzi no do mfaso no maa yehun dɛ hɛn fona annyɛ gyan.”\nMbrɛ Intanɛt No Si Yɛ Edwuma\nWɔdze camera ahorow twa dwumadzi no, na iyi ekyir no wɔdze ma efir bi a wɔfrɛ no mixer. Dɛm efir yi boa ma wotum san mu yi video a ɔyɛ fɛw yie, na wɔaada no edzi. Dza odzi hɔ no, wɔdze video a wɔasan mu eyi no kɔ dan a wokyinkyim mfir no no mfunuma wɔ mu no mu. Dɛm dan yi mu na wɔyɛ video a wɔdze bɛfa Intanɛt do no ho resolution. Wɔyɛ bi ma ɔyɛ dza ɔwɔ famu, adantamu, nye dza ɔwɔ sor.\nWɔdze video a wɔayɛ no gu kɔmpiwta do. Kɔmpiwta no kyekyɛ mu ma ɔyɛ afã ahorow a no mu biara tsentsen yɛ enyibu du. Iyinom na wɔdze bɛfa Intanɛt do no. Wɔdze efir bi twe video no wɔ Intanɛt do wɔ mbea ahorow a atsew no ho no, efir no kekã video no sisi enyim ma wotum hwɛ video no a biribiara nntwitwa hɔn akwan mu. Dɛm nhyehyɛɛ yi ma dwumadzi a etsiefo no rohwɛ no ka ekyir ofitsi enyibu 30 kesi enyibu 60.\nNa sɛ Intanɛt no kekã no ho dɛ akyekyerɛ so ɛ? Efir a wɔdze twe video no bɛfa video a ne resolution no wɔ famu mbrɛ ɔbɛyɛ a wɔbɔkɔ do ahwɛ dwumadzi no. Sɛ Intanɛt no n’ahoɔdzen no ba sor dɛ ɔtwe ne mbirikatu a, efir no bɛsan afa video a ne resolution no wɔ sor no. Sɛ Intanɛt no tsew kɔ dɛ mframa a, osiandɛ efir no akora video no do wɔ beebi fofor ntsi no, ɔbɔkɔ do eyi dwumadzi no ma etsiefo aahwɛ. Sɛ efir no tum fa video a wɔakora do no ntsɛm a, ɔnnyɛ adze a etsiefo no bohu ara da dɛ nna ndzɛmba nnkɔ yie. Osiandɛ efir no tɔ sin tse dɛ ewuranom a wɔyɛe ntsi, wɔdze ndzɛmba ahorow gugu akwan mu mbrɛ ɔbɛyɛ a wobotum edzi ɔhaw biara a ɔbɔsoɛr ho dwuma.\nDwumadzi No Ho Nsɛm Kakra—Mbea Ahorow A Wɔhwɛɛ No Wɔ Intanɛt Do\nBea Tsitsir: Jehovah Adasefo Ehyiadzi Asa a ɔwɔ Jersey City, New Jersey, U.S.A. Etsiefo: 4,732.\nBea A Nna Etsiefo No Dɔɔ Sõ Yie: Perth, Australia. Etsiefo: 7,186.\nEtsifi Afamu: Fairbanks, Alaska, U.S.A. Etsiefo: 255.\nPomu Afamu: Invercargill, New Zealand. Etsiefo: 190.\nBea a nna ɔwɔ ekyir papaapa: Perth, Australia. Ofi Jersey City dze rokɔ hɔ yɛ kilomita bɛyɛ 18,700 (akwansin 11,600).\nWɔrohwɛ dwumadzi no wɔ Katherine, Etsifi Mantɔw Mu, Australia\nAfrenhyia Nhyiamu Ho Nsɛntsitsir—October 2013


Job 15 KJV – Hiob 15 ASCB | Biblica\nJob 15 KJV – Hiob 15 ASCB\nElifas Mmuaeɛ A Ɛtɔ So Mmienu\n1Na Temanni Elifas buaa sɛ,\n2“Enti onyansafoɔ de nsɛm a aba biara nni muo bɛyi nʼano\nanaasɛ ɔde apueeɛ mframa a emu yɛ hye bɛhyɛ nʼafuru ma?\n3Ɔde nsɛm huhuo bɛdi anobaabaeɛ,\naka nsɛm a ɛntu bunu biara anaa?\nna wosi Onyankopɔn mu ahotosoɔ ho ɛkwan.\n5Wo bɔne kyerɛ wʼano deɛ ɔnka;\nna woafa aniteɛ tɛkrɛma.\n6Wo ankasa wʼano bu wo kumfɔ, ɛnyɛ me deɛ;\nwʼankasa wʼano di adanseɛ tia wo.\n7“Wone onipa a wɔwoo wo dii ɛkan?\nWɔwoo wo ansa na wɔrewo nkokoɔ?\n8Wotie Onyankopɔn afotuo anaa?\nWo nko ara na wonim nyansa anaa?\n9Ɛdeɛn na wonim a, yɛnnim?\nNhunumu bɛn na wowɔ a yɛnnie?\n10Deɛ wafu dwono ne akɔkoraa wɔ yɛn afa,\nwɔn a wɔanyini sene wʼagya mpo.\nne nsɛm a wɔka no brɛoo kyerɛ wo no sua ma wo anaa?\n12Adɛn enti na wʼakoma atwe wo korɔ\nadɛn enti na wʼani asɔ ogya,\n13na woadane wʼabofuo agu Onyankopɔn so\nna woma saa nsɛm yi pue firi wʼano?\n14“Ɔdasani ne hwan a ɔbɛtumi ayɛ pɛ,\nanaasɛ deɛ ɔbaa awo noɔ bɛn na ɔbɛtumi ayɛ ɔteneneeni?\n15Onyankopɔn nni ahotosoɔ wɔ nʼakronkronfoɔ mu.\nƆsorosoro mpo nnyɛ kronn wɔ nʼani so,\n16na nkantom onipa bɔnefoɔ ne omumuyɛfoɔ a\nɔnom awurukasɛm sɛ nsuo.\nma menka deɛ mahunu nkyerɛ wo,\n18deɛ anyansafoɔ apae mu aka,\na wɔamfa biribiara a wɔnya firii wɔn agyanom hɔ no ansie\n19(wɔn a wɔde asase no maa wɔn\nɛberɛ a ananafoɔ biara nni hɔ):\n20Omumuyɛfoɔ kɔ ahohiahia mu ne nkwanna nyinaa.\nNa basabasayɛni nso, wɔahyehyɛ ne mfeɛ nyinaa ama no.\n21Nnyegyeɛ a ɛyɛ hu hyɛ nʼasom ma;\nna sɛ ɛyɛ sɛ nneɛma rekɔ yie ma no a, akorɔmfoɔ to hyɛ ne so.\n22Ɔpa aba sɛ ɔbɛdwane afiri esum mu;\nwɔabɔ no ato hɔ ama akofena.\n23Ɔkyinkyini hwehwɛ aduane;\nɔnim sɛ esum da no abɛn.\n24Ɔhaw ne ahoyera yi no hu;\n25ɛfiri sɛ ɔtenetene ne nsa kyerɛ Onyankopɔn\nna ɔma ne ho so tia Otumfoɔ.\n26Wɔde akokyɛm a emu pi na ɛyɛ den\nkɔ ne so a wɔnsuro no.\n27“Ɛwom sɛ sradeɛ ama wɔn afono atotɔ\nna wɔn asene mu ɛnam agu mmɛbɛ deɛ,\n28nanso wɔbɛtena nkuro a aguo so\nna wɔatena afie a obi nte mu,\nafie a ɛrebubu mu.\n29Wɔrenkɔ so nyɛ adefoɔ bio, na wɔn ahonya rennyina,\nna wɔn agyapadeɛ so bɛte na ayera wɔ asase so.\n30Esum bɛduru wɔn;\nogyaframa bɛkusa wɔn mman,\nna Onyankopɔn anom ahomeguo bɛsoa wɔn akɔ.\n31Ɛnsɛ sɛ wɔde wɔn ho to nneɛma huhuo so de daadaa wɔn ho,\nɛfiri sɛ wɔrennya hwee mfiri mu.\n32Ansa na wɔn da bɛduru no, wɔbɛtua wɔn ka a ebi renka,\nna wɔn mman renyɛ frɔmfrɔm.\n33Wɔbɛyɛ sɛ bobedua a wɔapore so aba a ɛnnyiniiɛ,\nte sɛ ngo dua a ne nhyerɛnne repore gu fam.\n34Na abɔnefoɔ fekuo a wɔnnim Onyankopɔn no renso aba,\nna ogya bɛhye wɔn a wɔdɔ kɛtɛasehyɛ no ntomadan.\n35Wɔnyinsɛn ɔhaw na wɔwo amumuyɛ;\nASCB : Hiob 15


Ester 9 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10\n9 Bere a ɔsram a ɛto so dumien a ɛne Adar+ no da a ɛto so dumiɛnsa dui sɛ ɔhene asɛm ne ne mmara bɛyɛ adwuma,+ da a na Yudafo atamfo ani da so sɛ wobedi wɔn so no, nneɛma danee ma Yudafo no mmom dii wɔn atamfo so.+ 2 Yudafo no boaboaa wɔn ho ano+ wɔ wɔn nkurow mu wɔ aman a ɛhyɛ Ɔhene Ahasweros+ ase nyinaa mu sɛ wɔne wɔn a wɔpɛ wɔn bɔne+ no bedi, nanso obiara antumi annyina wɔn anim, efisɛ na wɔn ho hu+ atɔ nnipa nyinaa so. 3 Na amantam no mu mmapɔmma+ ne asoafo+ ne amradofo ne ɔhene adwumayɛfo+ nyinaa boaa Yudafo no, efisɛ na Mordekai ho hu+ atɔ wɔn so. 4 Na Mordekai yɛɛ onipa kɛse+ wɔ ahemfie hɔ, na ne tumi kɔɔ so yɛɛ kɛse+ maa ne din+ trɛwee amantam no nyinaa mu. 5 Na Yudafo no de nkrante+ kunkum wɔn atamfo sɛee wɔn nyinaa, na wɔyɛɛ wɔn atamfo no sɛnea wɔpɛ.+ 6 Susan+ abankɛse no mu hɔ nso Yudafo no kunkum nnipa ahanum. 7 Na Parsandata ne Dalfon ne Aspata 8 ne Porata ne Adalia ne Aridata 9 ne Parmasta ne Arisai ne Aridai ne Waisata 10 a wɔyɛ Hamedata ba Haman+ a na ɔmpɛ Yudafo asɛm+ no mma+ du no nso, wokunkum wɔn, nanso wɔamfa wɔn nsa anka agyapade+ biara. 11 Saa da no nnipa dodow a wokunkum wɔn Susan abankɛse mu no ho asɛm beduu ɔhene anim. 12 Afei ɔhene ka kyerɛɛ Ɔhemmaa+ Ester sɛ: “Yudafo akunkum nnipa ahanum wɔ Susan abankɛse+ mu, na wɔakum Haman mma du no nso. Na dɛn na wɔayɛ+ wɔ ɔhene nsase+ a aka no nso so? W’abisade ne dɛn, na menyɛ mma wo?+ Dɛn bio na wuhia,+ na menyɛ mma wo?” 13 Ɛnna Ester kae sɛ: “Sɛ ɔhene bɛpene so a,+ ma Yudafo a wɔwɔ Susan no kwan na ɔkyena nso wɔnyɛ nea mmara ma wɔyɛe nnɛ no,+ na wɔmfa Haman mma du no nso nsensɛn dua so.”+ 14 Ɔhene hyɛe sɛ wɔnyɛ saa.+ Enti ɔhyɛɛ mmara wɔ Susan, na wɔsɛn Haman mma du no. 15 Afei Yudafo a wɔwɔ Susan no boaboaa wɔn ho ano ɔsram Adar da a ɛto so dunan no,+ na wokunkum nnipa ahasa wɔ Susan, nanso wɔamfa wɔn nsa anka agyapade biara.+ 16 Na Yudafo a wɔwɔ ɔhene nsase+ a aka so no boaboaa wɔn ho ano peree wɔn kra,+ na wɔne wɔn atamfo dii asi+ kunkum wɔn mu mpem aduɔson anum, nanso wɔamfa wɔn nsa anka agyapade biara. 17 Wɔyɛɛ eyi ɔsram Adar da a ɛto so dumiɛnsa no. Na da a ɛto so dunan no wɔhomee, na ɛbɛyɛɛ apontow+ ne anigye da.+ 18 Yudafo a wɔwɔ Susan no boaboaa wɔn ho ano da a ɛto so dumiɛnsa+ ne da a ɛto so dunan no, na da a ɛto so dunum no, wɔhomee na ɛyɛɛ apontow ne anigye da.+ 19 Enti Yudafo a wɔtete nkurow nketewa mu no yɛɛ ɔsram Adar+ da a ɛto so dunan no anigye+ ne apontow ne ahosɛpɛw da,+ na wɔkyekyɛɛ nneɛma.+ 20 Afei Mordekai+ kyerɛw eyinom ho nsɛm na ɔde krataa kɔmaa Yudafo a wɔwɔ Ɔhene Ahasweros ahemman+ no nyinaa mu, wɔn a wɔbɛn ne wɔn a wɔwɔ akyirikyiri, 21 hyɛɛ+ wɔn sɛ wɔnkae ɔsram Adar da a ɛto so dunan ne da a ɛto so dunum no na wɔnhyɛ ho fã afe biara 22 sɛ nna a Yudafo home fii wɔn atamfo+ nsam ne ɔsram a awerɛhow+ danee anigye na osu danee ahosɛpɛw no, na wɔmma ɛnyɛ apontow ne anigye ne adekyɛ+ nna, na wɔnyɛ ahiafo ayɛ.+ 23 Enti Yudafo no gyee nea wɔafi ase reyɛ ne nea Mordekai kyerɛw brɛɛ wɔn no toom, 24 efisɛ na Agagni+ Hamedata+ ba Haman+ a ɔmpɛ Yudafo asɛm+ no abɔ pɔw sɛ ɔbɛsɛe wɔn,+ na ɔbɔɔ Pur,+ anaa ntonto,+ sɛ wɔbɛtan wɔn ani asɛe wɔn. 25 Nanso Ester baa ɔhene anim na ɔhene ma wɔkyerɛwee+ sɛ: “Ma pɔw bɔne+ a wabɔ wɔ Yudafo no ho no nnan mmɔ n’ankasa ti so.”+ Afei wɔsɛn ɔne ne mma wɔ dua so.+ 26 Enti na wɔfrɛ saa nna yi Purim, a efi edin Pur+ mu no. Na sɛnea krataa+ yi mu nsɛm kyerɛ ne nea wɔn ankasa ahu ne nea aba wɔn so nyinaa nti, 27 Yudafo no gye toom sɛ wɔne wɔn mma ne wɔn a wɔde wɔn ho bɛbɔ wɔn+ nyinaa bekura amanne yi mu, na wɔremma entwam. Afe biara, edu so a, wɔbɛkae nna abien yi ahyɛ ho fã sɛnea ɛho nsɛm a wɔakyerɛw no te. 28 Na ɛsɛ sɛ awo ntoatoaso biara, abusua biara, ɔmantam biara, ne kurow biara kae saa nna yi, na ɛnsɛ sɛ Yudafo ma Purim nna yi pa wɔn ti so, na saa ara na ɛnsɛ sɛ wɔn mma gyae di.+ 29 Na Abihail+ ba Ɔhemmaa Ester ne Yudani Mordekai de tumi a wɔwɔ nyinaa kyerɛwee de hyɛɛ krataa a ɛto so abien a ɛfa Purim ho yi mu den. 30 Afei ɔde krataa kɔmaa Yudafo a wɔwɔ amantam+ ɔha aduonu ason a Ahasweros+ di so no mu nyinaa, asomdwoe ne nokware mu,+ 31 na wɔde sii so dua sɛ bere a wɔahyɛ mu no, Yudafo ne wɔn mma+ nyinaa nhyɛ Purim nna no mu den, sɛnea Yudani Mordekai ne Ɔhemmaa Ester hyɛɛ wɔn+ na wɔn ankasa sii gyinae sɛ wɔbɛhyɛ mmuadadi+ ne sufrɛ+ no ho fã no. 32 Nea Ester kae no hyɛɛ Purim+ nsɛm no mu den, na wɔkyerɛw ne nyinaa wɔ nhoma mu.


Korintofo II 2 - Nkwa Asem (NA-TWI) | Biblica América Latina\nKorintofo II 2 - Nkwa Asem (NA-TWI)\nKorintofo II 2\n1Enti meyɛɛ m’adwene sɛ meremma mo nkyɛn bio mmɛhyɛ mo awerɛhow. 2 Sɛ mebɛhyɛ mo awerɛhow a, hena na ɔbɛkyekye me werɛ? Mo ara a mahyɛ mo awerɛhow no anaa? 3 Saa nti na mekyerɛw saa krataa no brɛɛ mo. Na mempɛ sɛ meba mo nnipa koro no ara a mubegye m’ani no nkyɛn bɛhyɛ mo awerɛhow. Minim yiye sɛ, sɛ me ho tɔ me a, mo nso mo ho bɛtɔ mo.\n4 Mede amanehunu, awerɛhow ne nisu na ɛrekyerɛw mo saa krataa yi. Mankyerɛw mammɛhyɛ mo awerɛhow na mmom mekyerɛw de bɛkyerɛɛ ɔdɔ a medɔ mo nyinaa.\n5 Sɛ obi ahyɛ afoforo awerɛhow a, ɛnyɛ me na wahyɛ me saa awerɛhow no na mo anaasɛ mo mu bi na wahyɛ no saa awerɛhow no, efisɛ, mempɛ sɛ me nsa yɛ den wɔ saa onipa no so. 6 Asotwe a dodow no ara bɛtwe no no dɔɔso ma no. 7 Ɛsɛ sɛ mode kyɛ no na mokyekye ne werɛ sɛnea ɛbɛyɛ a awerɛhow nhyɛ no so. 8 Mesrɛ mo, momma onhu sɛ mopɛ n’asɛm pa ara.\nHena na oye ma saa dwumadi yi?\n9 Nea enti mekyerɛw mo krataa no ne sɛ: Mepɛ sɛ mihu sɛ moatumi agyina sɔhwɛ no ano pintinn na nsɛm a meka kyerɛ mo no nso, mudi so anaa. 10 Sɛ obi yɛ bɔne bi na mode kyɛ no a, me nso mede kyɛ no. Sɛ ɛho hia sɛ mede kyɛ na mede kyɛ a, ɛsɛ sɛ mede biribiara kyɛ. Na mo nti na meyɛ saa wɔ Kristo anim 11 sɛnea ɛbɛyɛ a ɔbonsam rennya yɛn ho kwan, efisɛ, yenim ne nsusuwii.\n12 Bere a miduu Troa kɔkaa Asɛmpa no, mihui sɛ Awurade ama adwuma no yɛ ho kwan wɔ hɔ. 13 Nanso me werɛ howee, efisɛ, na minhu yɛn nua Tito. Enti mekraa nnipa a wɔwɔ hɔ no na misiim mekɔɔ Makedonia.\n14 Yɛda Onyankopɔn ase sɛ daa ɔto yɛn santen wɔ anigye ne nkonimdi mu ma yeyi hua a ɛyɛ huam. Onyankopɔn nam yɛn so ma Kristo ho asɛm trɛw kɔ baabiara sɛ aduhuam. 15 Yɛte sɛ aduhuam a Kristo de ama Onyankopɔn a ɛtrɛw kɔ wɔn a wɔregye wɔn nkwa ne wɔn a wɔreyera mu. 16 Na wɔn a wɔreyera no de, ɛyɛ wɔn hua bɔne a etumi kum. Nanso wɔn a wɔregye wɔn nkwa no, ɛyɛ ade a ɛyɛ huam a ɛma wɔn nkwa. Hena na obetumi agyina adwuma a ɛyɛ den sɛɛ anim? 17 Yɛnte sɛ nnipa afoforo bi a wɔfa Onyankopɔn asɛm sɛ adetɔnne bi a ne bo yɛ mmerɛw na esiane sɛ Onyankopɔn asoma yɛn no nti, yɛka nokware wɔ n’anim sɛ Kristo asomfo.\nNA-TWI : Korintofo II 2


Suasua Onyankopɔn—Suasua Sɛnea Ofi Ɔdɔ mu De ne Tumi Di Dwuma No | Bɛn Yehowa\nKENKAN WƆ Afrikaans Albanian Amharic Arabic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chiyao Croatian Czech Danish Dutch English Estonian Ewe Fijian Finnish French Ga Georgian German Greek Haitian Creole Hausa Hiligaynon Hindi Hungarian Igbo Iloko Indonesian Italian Japanese Kannada Kikongo Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Macedonian Malagasy Malay Malayalam Maltese Myanmar Ndebele (Zimbabwe) Ndonga Niuean Norwegian Oromo Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Serbian (Roman) Sesotho (Lesotho) Seychelles Creole Shona Slovak Slovenian Solomon Islands Pidgin Spanish Sranantongo Swahili Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Tswana Turkish Twi Ukrainian Umbundu Uruund Venda Vietnamese Xhosa Yoruba Zulu\n‘Suasua Onyankopɔn’ Wɔ Sɛnea Wode Tumi Di Dwuma no Mu\n1. Anifere kwan so afiri bɛn na ɛnkyɛ na nnipa a yɛnyɛ pɛ no atɔ mu?\n“TUMI biara nni hɔ a anifere kwan so afiri bi mmata ho.” Saa nsɛm a afeha a ɛto so 19 no mu anwensɛm kyerɛwfo bi kae no twe adwene si asiane a ahintaw bi so: tumi a wɔde di dwuma ɔkwammɔne so. Awerɛhosɛm ne sɛ, ɛnkyɛ koraa na nnipa a yɛnyɛ pɛ nyinaa atɔ saa afiri yi mu. Nokwarem no, wɔ abakɔsɛm nyinaa mu no, ‘onipa adi onipa so tumi ma adan no bɔne.’ (Ɔsɛnkafo 8:9) Tumi a wɔmfa nni dwuma ɔdɔ mu no ama nnipa ahu amane pii.\n2, 3. (a) Dɛn na ɛda nsow wɔ sɛnea Yehowa de ne tumi di dwuma no ho? (b) Dɛn na ebetumi aka yɛn tumi ho, na ɔkwan bɛn so na ɛsɛ sɛ yɛde tumi a ɛte saa nyinaa di dwuma?\n2 Nanso, so ɛnyɛ nwonwa sɛ Yehowa Nyankopɔn a ɔwɔ tumi a enni ano no mfaa saa tumi no nnii dwuma ɔkwammɔne so da? Sɛnea yɛahu wɔ ti ahorow a edi kan mu no, ɔde ne tumi di dwuma bere nyinaa—sɛ́ ɛyɛ adebɔ mu, adesɛe mu, ahobammɔ mu, anaa ade siesie mu—ma ɛne n’atirimpɔw ahorow a ɔdɔ wom no hyia. Sɛ yesusuw ɔkwan a ɔfa so de ne tumi di dwuma no ho a, ɛka yɛn ma yɛbɛn no. Ɛno nso betumi akanyan yɛn ma ‘yɛasuasua Onyankopɔn’ wɔ sɛnea yɛn ankasa de tumi di dwuma no mu. (Efesofo 5:1) Nanso, tumi bɛn na yɛn nnipa a yɛyɛ mmerɛw no wɔ?\n3 Kae sɛ wɔbɔɔ onipa wɔ “Onyankopɔn suban so” sɛ ne sɛso. (Genesis 1:26, 27) Enti, yɛn nso yɛwɔ tumi—anyɛ yiye koraa no, yɛwɔ kakra. Yɛn tumi no bi betumi ayɛ ahoɔden a yɛwɔ a yɛde yɛ nneɛma, nea yɛde yɛ adwuma; afoforo so tumi a yɛwɔ; afoforo so nkɛntɛnso a yetumi nya, titiriw yɛn adɔfo; honam fam ahoɔden; anaa honam fam nneɛma. Odwontofo no ka faa Yehowa ho sɛ: “Wo nkyɛn na nkwa nsuti wɔ.” (Dwom 36:9) Enti, ɔkwan biara so no, Onyankopɔn na ɔyɛ tumi a ɛfata biara a yɛwɔ no wura. Enti yɛpɛ sɛ yɛde di dwuma wɔ ɔkwan a ɛsɔ n’ani so. Ɔkwan bɛn so na yebetumi ayɛ saa?\nƆdɔ Ne Ade Titiriw\n4, 5. (a) Dɛn ne ade a ɛho hia a ɛbɛma yɛde tumi adi dwuma ɔkwampa so, na ɔkwan bɛn so na Onyankopɔn ankasa nhwɛso da eyi adi? (b) Ɔkwan bɛn so na ɔdɔ bɛboa yɛn ma yɛde yɛn tumi adi dwuma ɔkwampa so?\n4 Ade a ɛho hia a ɛbɛma yɛde tumi adi dwuma ɔkwampa so ne ɔdɔ. So Onyankopɔn ankasa nhwɛso nna eyi adi? Kae Onyankopɔn su atitiriw anan—tumi, atɛntrenee, nyansa, ne ɔdɔ—a yesusuw ho wɔ Ti 1 no. Su atitiriw anan no mu nea ɛwɔ he na edi akoten? Ɔdɔ. “Onyankopɔn ne dɔ,” saa na 1 Yohane 4:8 ka. Yiw, Yehowa su titiriw ne ɔdɔ; ɛno na ɛma ɔyɛ biribiara a ɔyɛ no nyinaa. Enti ɔdɔ na ɛma ɔda ne tumi adi bere biara, na wɔn a wɔdɔ no no nya so mfaso ankasa.\n5 Ɔdɔ bɛboa yɛn nso ma yɛde yɛn tumi adi dwuma ɔkwampa so. Efisɛ, Bible ka kyerɛ yɛn sɛ ɔdɔ “yam ye” na “ɛnhwehwɛ nea ɛyɛ n’ankasa de.” (1 Korintofo 13:4, 5) Enti, ɔdɔ remma yɛnyɛ yɛn ade katee anaa atirimɔden so wɔ wɔn a yɛwɔ wɔn so tumi bi no so. Mmom no, yebedi afoforo ni na yɛde wɔn ahiade ne wɔn nkate adi yɛn ankasa de anim.—Filipifo 2:3, 4.\n6, 7. (a) Dɛn ne Onyankopɔn suro, na dɛn nti na saa su yi bɛboa yɛn ma yɛakwati sɛ yɛde yɛn tumi bedi dwuma ɔkwammɔne so? (b) Yɛ mfatoho fa kyerɛ abusuabɔ a ɛwɔ suro a yesuro sɛ yɛrenyɛ ade a ɛnsɔ Onyankopɔn ani ne ɔdɔ a yɛdɔ Onyankopɔn no mu.\n6 Su foforo wɔ hɔ a ɛne ɔdɔ wɔ abusuabɔ a ebetumi aboa yɛn ma yɛakwati sɛ yɛde tumi bedi dwuma ɔkwammɔne so: ɛne Onyankopɔn suro. Mfaso bɛn na ɛwɔ saa su yi so? Mmebusɛm 16:6 ka sɛ: “Wɔde [Yehowa, NW] suro kwati bɔne.” Akyinnye biara nni ho sɛ tumi a wɔde di dwuma ɔkwammɔne so no ka nneɛma bɔne a ɛsɛ sɛ yɛtwe yɛn ho fi ho no ho. Onyankopɔn suro remma yɛnyɛ wɔn a yɛwɔ wɔn so tumi no basabasa. Dɛn ntia? Ade biako ne sɛ, yenim sɛ yebebu akontaa akyerɛ Onyankopɔn wɔ sɛnea yɛne saafo no di no ho. (Nehemia 5:1-7, 15) Nanso, pii wɔ Onyankopɔn suro mu sen saa. Wɔtaa de mfitiase kasa mu nsɛm a wɔde gyina hɔ ma “osuro” no kyerɛ obu ne nidi a emu dɔ a yɛwɔ ma Nyankopɔn. Enti Bible no de osuro bata ɔdɔ a wɔdɔ Onyankopɔn ho. (Deuteronomium 10:12, 13) Nea ɛka osuro a emu dɔ yi ho ne osuro pa a ɛne sɛ yɛmpɛ sɛ yɛbɛyɛ biribi a ɛnsɔ Onyankopɔn ani—na ɛnyɛ nea ebefi mu aba nti na mmom esiane ɔdɔ ankasa a yɛdɔ no nti.\n7 Mfatoho bi ni: Susuw abusuabɔ a ɛfata a ɛda abarimaa kumaa ne n’agya ntam no ho hwɛ. Abarimaa no hu sɛnea n’agya dɔ no na n’ani gye ne ho no. Nanso, abarimaa no nim nea n’agya hwehwɛ fi ne hɔ, na onim sɛ sɛ wanyɛ n’ade yiye a, n’agya bɛteɛ no so. Abarimaa no nsuro n’agya wɔ ɔkwan a ɛmfata so. Mmom no, ɔdɔ n’agya yiye. Abofra no ani gye ho sɛ ɔbɛyɛ biribi a ɛbɛma n’agya ani agye ne ho. Saa ara na ɛte wɔ Onyankopɔn suro ho. Esiane sɛ yɛdɔ Yehowa, yɛn soro Agya no nti, yesuro sɛ yɛbɛyɛ biribi a ‘ɛbɛyɛ no yaw ne komam.’ (Genesis 6:6) Mmom no, yɛpɛ sɛ ne koma ani gye. (Mmebusɛm 27:11) Ɛno nti na yɛpɛ sɛ yɛde yɛn tumi di dwuma ɔkwampa so no. Ma yɛnhwehwɛ ɔkwan a yebetumi afa so ayɛ saa no yiye.\nAbusua no Mu\n8. (a) Tumi bɛn na okununom wɔ wɔ abusua no mu, na ɔkwan bɛn so na ɛsɛ sɛ wodi ho dwuma? (b) Ɔkwan bɛn so na okunu betumi ada no adi sɛ odi ne yere ni?\n8 Nea edi kan no, susuw abusua ho hwɛ. Efesofo 5:23 ka sɛ: “Okunu yɛ ɔyere ti.” Ɔkwan bɛn so na ɛsɛ sɛ okunu de tumi yi a wɔde ama no no di dwuma? Bible ka kyerɛ okununom sɛ wɔne wɔn yerenom ntra ‘nimdeɛ mu, na wonni wɔn ni sɛ ade a ne ho nyɛ den.’ (1 Petro 3:7) Hela edin asɛm a wɔkyerɛɛ ase ‘nidi’ no kyerɛ “ɛbo a biribi som, . . . obu.” Wɔkyerɛ asɛmfua yi ase sɛ ‘akyɛde’ ne “aboɔden.” (Asomafo no Nnwuma 28:10; 1 Petro 2:7) Okunu a odi ne yere ni no renhwe no da; saa ara na ɔrengu n’anim ase anaasɛ ɔremmu no animtiaa, mma ɔnte nka sɛ mfaso nni ne so. Mmom no, ohu ne so mfaso, na obu no. Ɔnam ne nsɛm ne ne nneyɛe so da no adi—wɔ kokoam ne baguam—sɛ ɔsom bo ma no. (Mmebusɛm 31:28) Ɛnyɛ ɔdɔ nko na ɔyere no bɛdɔ okunu a ɔte saa no, na mmom obebu no nso, na nea ɛho hia sen saa koraa no, ɔbarima no benya Onyankopɔn anim dom.\nSɛ okununom ne ɔyerenom dodɔ wɔn ho kyerɛ obu ma wɔn ho a, wɔde wɔn tumi di dwuma ɔkwampa so\n9. (a) Tumi bɛn na ɔyerenom wɔ wɔ abusua mu? (b) Dɛn na ebetumi aboa ɔyere bi ma ɔde ne dom akyɛde ahorow adi dwuma aboa ne kunu, na dɛn na ebefi mu aba?\n9 Ɔyerenom nso wɔ tumi bi wɔ abusua mu. Bible ka mmea a wosuro Onyankopɔn a na wɔhyɛ tiyɛ a ɛfata ase a wɔde hokwan a wɔwɔ hyɛɛ wɔn kununom nkuran ɔkwampa so anaasɛ wɔboaa wɔn ma wotumi buu atɛmpa ho asɛm. (Genesis 21:9-12; 27:46–28:2) Ebia na ɔyere bi adwene kyere ade ntɛm sen ne kunu, anaasɛ obetumi anya ɔdom akyɛde foforo a ne kunu nni bi. Nanso, ɛsɛ sɛ “ɔfɛre” ne kunu na ɔbrɛ ne ho ase ma no ‘sɛnea ɔyɛ ma Awurade.’ (Efesofo 5:22, 33) Adwene a ɔyere benya sɛ ɔpɛ sɛ ɔsɔ Onyankopɔn ani no bɛboa no ma ɔde nneɛma a otumi yɛ aboa ne kunu mmom sen sɛ obebu no animtiaa anaasɛ ɔbɛbɔ mmɔden sɛ obedi no so. “Ɔbea nyansafo” a ɔte saa no ne ne kunu yɛ biako hyɛ abusua no den. Ɔnam saayɛ so ma asomdwoe ba ɔne Onyankopɔn ntam.—Mmebusɛm 14:1.\n10. (a) Tumi bɛn na Onyankopɔn de ama awofo? (b) Asɛmfua “nteɛso” kyerɛ dɛn, na ɔkwan bɛn so na ɛsɛ sɛ wɔde ma? (Hwɛ ase hɔ asɛm no nso.)\n10 Awofo nso wɔ tumi a Onyankopɔn de ama wɔn. Bible tu wɔn fo sɛ: “Agyanom, munnyi mo mma abufuw, na mmom monyɛn wɔn [Yehowa nteɛso, NW] ne nyansakyerɛ mu.” (Efesofo 6:4) Wɔ Bible mu no, asɛmfua “nteɛso” betumi akyerɛ ‘ɔyɛn, ntetee, ne nkyerɛkyerɛ.’ Mmofra hia nteɛso; wohia akwankyerɛ ne anohyeto ahorow a emu da hɔ. Bible de ɔdɔ bata nteɛso, anaa nkyerɛkyerɛ a ɛte saa ho. (Mmebusɛm 13:24) Enti, ɛnsɛ sɛ wɔde “nteɛso abaa” di dwuma ɔkwammɔne so—nkate fam anaa honam fam da. * (Mmebusɛm 22:15; 29:15) Nteɛso a ɛyɛ katee anaa emu yɛ den a ɔdɔ nnim yɛ awofo tumi a wɔde di dwuma ɔkwammɔne so, na ebetumi asɛe abofra anigye. (Kolosefo 3:21) Nanso, nteɛso a ɛkari pɛ a wɔde ma ma mmofra hu sɛ wɔn awofo dɔ wɔn na wodwen nnipa ko a wɔrebɛyɛ no ho.\n11. Ɔkwan bɛn so na mmofra betumi de wɔn tumi adi dwuma ɔkwampa so?\n11 Mmofra nso ɛ? Ɔkwan bɛn so na wobetumi de wɔn tumi adi dwuma ɔkwampa so? Mmebusɛm 20:29 ka sɛ: “Mmerante anuonyam ne wɔn ahoɔden.” Nokwarem no, ɔkwampa biara nni hɔ a mmofra betumi afa so de wɔn ahoɔden adi dwuma sen sɛ wɔde bɛsom yɛn ‘Bɔfo Kɛse’ no. (Ɔsɛnkafo 12:1) Ɛsɛ sɛ mmofra kae sɛ wɔn nneyɛe betumi aka wɔn awofo. (Mmebusɛm 23:24, 25) Sɛ mmofra tie wɔn awofo a wosuro Onyankopɔn no, na wɔfa ɔkwantrenee so a, wɔma wɔn awofo koma ani gye. (Efesofo 6:1) Nneyɛe a ɛte saa ‘sɔ Awurade ani.’—Kolosefo 3:20.\nAsafo no Mu\n12, 13. (a) Adwene bɛn na ɛsɛ sɛ mpanyimfo nya wɔ tumi a wɔwɔ wɔ asafo mu no ho? (b) Kyerɛkyerɛ nea enti a ɛsɛ sɛ mpanyimfo yɛ nguan no brɛbrɛ no mu.\n12 Yehowa ama yɛn ahwɛfo a wodi anim wɔ Kristofo asafo no mu. (Hebrifo 13:17) Ɛsɛ sɛ mmarima a wɔfata yi de tumi a Onyankopɔn de ama wɔn no di dwuma de mmoa a ɛho hia ma nguan no, na wɔhwɛ ma wodi yiye. So mpanyimfo no gyinabea ma wɔn kwan sɛ wonni wɔn mfɛfo gyidifo so bakoma? Dabida! Ɛsɛ sɛ mpanyimfo no nya dwuma a wodi wɔ asafo no mu no ho adwene a ɛkari pɛ. (1 Petro 5:2, 3) Bible ka kyerɛ ahwɛfo sɛ: ‘Monyɛn Onyankopɔn asafo a ɔde n’ankasa ne Ba mogya anya wɔn no yiye.’ (Asomafo no Nnwuma 20:28) Eyi yɛ asɛm a emu yɛ den a enti ɛsɛ sɛ wɔyɛ nguan no mu biara brɛbrɛ.\n13 Yebetumi akyerɛkyerɛ mu wɔ saa kwan yi so. Obi a ɔyɛ w’adamfo paa de n’agyapade bi a onni ho agoru koraa ama wo sɛ hwɛ so ma no. Wunim sɛ w’adamfo no tɔɔ no aboɔden. So worenyɛ no brɛbrɛ na wonhwɛ so yiye? Saa ara na Onyankopɔn ama mpanyimfo no asɛyɛde sɛ wɔnhwɛ agyapade bi a ɛsom bo yiye so: asafo no a wɔde emufo toto nguan ho no. (Yohane 21:16, 17) Yehowa dɔ ne nguan yiye—ɔdɔ wɔn araa ma ɔde ne Dɔba a ɔwoo no koro, Yesu Kristo, mogya a ne bo yɛ den tɔɔ wɔn. Ná Yehowa ntumi ntɔ ne nguan no aboɔmmerɛw. Mpanyimfo a wɔwɔ ahobrɛase ma ɛno tra wɔn adwenem, na wɔne Yehowa nguan no di wɔ ɔkwan a ɛfata so.\n‘Tumi a Tɛkrɛma Wɔ’\n14. Tumi bɛn na tɛkrɛma wɔ?\n14 Bible ka sɛ: “Owu ne nkwa wɔ tɛkrɛma nsam.” (Mmebusɛm 18:21) Nokwarem no, tɛkrɛma betumi asɛe ade pii. Yɛn mu hena na obi nkaa asɛnhunu anaa asɛm a ɛkyerɛ animtiaabu mma ɛnhyee no da? Nanso, tɛkrɛma wɔ tumi a ɛde yɛ ade yiye nso. Mmebusɛm 12:18 ka sɛ: “Onyansafo tɛkrɛma sa yare.” Yiw, nsɛm a ɛhyɛ nkuran na ɛho tew betumi ayɛ sɛ nkũ a wɔde sra koma ho ma edwo fɔmm. Susuw nhwɛso bi ho hwɛ.\n15, 16. Akwan bɛn so na yebetumi de tɛkrɛma ahyɛ afoforo nkuran?\n15 Tesalonikafo Nhoma a Edi Kan 5:14 hyɛ yɛn nkuran sɛ: “Monkyekye wɔn a wɔn koma atu werɛ.” Yiw, ɛtɔ mmere bi a Yehowa asomfo anokwafo mpo betumi ahyia adwenemhaw. Ɔkwan bɛn so na yebetumi aboa saafo no? Fi komam ka biribi pɔtee kamfo wɔn na ɛmmoa wɔn mma wonhu sɛnea wɔsom bo ma Yehowa no. Ka Bible mu nsɛm a tumi wom kyerɛ wɔn sɛ Yehowa dwen wɔn a wɔn “koma abubu” na wɔn “honhom apɛtɛw” no ho na ɔdɔ wɔn. (Dwom 34:18) Sɛ yɛde tumi a tɛkrɛma wɔ no di dwuma de kyekye afoforo werɛ a, na yɛreda no adi sɛ yɛresuasua yɛn Nyankopɔn mmɔborohunufo a “ɔkyekye wɔn a wɔn koma atu werɛ no.”—2 Korintofo 7:6, New American Standard Bible.\n16 Yebetumi de tumi a yɛn tɛkrɛma wɔ no adi dwuma nso de nkuranhyɛ a ɛho hia pii ama afoforo. So yɔnko gyidini bi dɔfo awu? Nsɛm a ɛda tema adi a yɛbɛka de akyerɛ sɛ yedwen ne ho no betumi akyekye nea ne werɛ ahow no werɛ. So onua anaa onuawa bi a ne mfe akɔ anim te nka sɛ ne ho nhia? Nsɛm a aba wom betumi ama wɔn a wɔn mfe akɔ anim no anya ahotoso sɛ wɔn ho hia na yɛn ani sɔ wɔn. So yare a enni sabea rehaw obi? Nsɛm a ɛda ayamye adi a wo ne no bɛka wɔ telefon so anaasɛ ne nkyɛn a wobɛkɔ no betumi ayɛ pii akanyan ɔyarefo no anigye. Sɛ yɛde tumi a kasa wɔ no di dwuma de ka nsɛm a “ɛma nkɔso” a, hwɛ sɛnea ɛbɛyɛ sɛ ɛma yɛn Bɔfo no ani gye!—Efesofo 4:29.\nAsɛmpa no a yɛbɛka bi—ɛyɛ ɔkwan a eye kyɛn so a yɛbɛfa so de yɛn tumi adi dwuma\n17. Ɔkwan titiriw bɛn so na yebetumi de yɛn tɛkrɛma adi dwuma ma afoforo anya so mfaso, na dɛn nti na ɛsɛ sɛ yɛyɛ saa?\n17 Ɔkwan foforo biara nni hɔ a ɛho hia a yebetumi de tumi a tɛkrɛma wɔ no adi dwuma sen sɛ yɛde bɛka Onyankopɔn Ahenni ho asɛmpa akyerɛ afoforo. Mmebusɛm 3:27 ka sɛ: “Mfa yiyeyɛ nkame nea ɛsɛ no, bere a ɛwɔ wo tumi mu sɛ wobɛyɛ no.” Ɛyɛ yɛn asɛyɛde sɛ yɛka asɛmpa a egye nkwa no kyerɛ afoforo. Ɛrenyɛ papa sɛ yɛbɛkora asɛm a egye ntɛmpɛ a Yehowa afi ayamye kɛse mu de ama yɛn no so. (1 Korintofo 9:16, 22) Nanso, ɛhe na Yehowa hwɛ kwan sɛ yebenya adwuma yi mu kyɛfa akodu?\nYɛn “Ahoɔden Nyinaa” a Yɛde Bɛsom Yehowa\n18. Dɛn na Yehowa hwɛ kwan sɛ yɛbɛyɛ?\n18 Ɔdɔ a yɛwɔ ma Yehowa no ka yɛn ma yɛde yɛn ho hyɛ Kristofo som adwuma no mu kɛse. Dɛn na Yehowa hwɛ kwan sɛ yɛbɛyɛ wɔ eyi mu? Biribi a yɛn nyinaa, a tebea a yɛwom wɔ asetram mfa ho, betumi ayɛ: “Adwuma biara a moyɛ no, mumfi ɔkra mu nyɛ no sɛ moyɛ ma [Yehowa, NW] na monyɛ mma nnipa.” (Kolosefo 3:23) Bere a Yesu reka mmara a ɛyɛ kɛse sen biara ho asɛm no, ɔkae sɛ: “Dɔ [Yehowa, NW] wo Nyankopɔn fi wo koma nyinaa mu ne wo kra nyinaa mu ne w’adwene nyinaa mu ne w’ahoɔden nyinaa mu.” (Marko 12:30) Yiw, Yehowa hwɛ kwan sɛ yɛn mu biara bɛdɔ no na yɛafi ɔkra nyinaa mu asom no.\n19, 20. (a) Bere a koma, adwene, ne ahoɔden yɛ ɔkra fã no, dɛn nti na wɔbobɔɔ saa nneɛma foforo yi din wɔ Marko 12:30? (b) Ɔkra nyinaa mu a yebefi asom Yehowa no kyerɛ dɛn?\n19 Dɛn na ɔkra nyinaa mu a yebefi asom Nyankopɔn no kyerɛ? Ɔkra gyina hɔ ma onipa mũ no nyinaa, a nipadua ne nneɛma a adwene tumi yɛ nyinaa ka ho. Bere a koma, adwene, ne ahoɔden yɛ ɔkra fã no, dɛn nti na wɔbobɔɔ nneɛma foforo yi din wɔ Marko 12:30? Susuw mfatoho bi ho hwɛ. Wɔ Bible mmere mu no, na onipa tumi tɔn ne ho (ne kra) kɔ nkoasom mu. Nanso, ebetumi aba sɛ na akoa no remfi ne koma nyinaa mu nsom ne wura no; ebetumi aba sɛ ɔremfa n’ahoɔden nyinaa anaa n’adwene nyinaa nyɛ adwuma mma ne wura nneɛma nnya nkɔso. (Kolosefo 3:22) Enti, ɛda adi sɛ Yesu bobɔɔ saa nneɛma foforo yi din de sii so dua sɛ ɛnsɛ sɛ yɛtwentwɛn yɛn nan ase wɔ biribiara ho wɔ Onyankopɔn som mu. Nea ɔkra nyinaa mu a yebefi asom Onyankopɔn kyerɛ ne sɛ yɛde yɛn ho bɛma, de yɛn ahoɔden nyinaa ayɛ adwuma sɛnea yebetumi koraa wɔ ne som adwuma mu.\n20 So ɔkra nyinaa mu a yebefi asom no kyerɛ sɛ ɛsɛ sɛ yɛn nyinaa de bere ne ahoɔden koro na ɛyɛ ɔsom adwuma no? Ɛrentumi nyɛ yiye saa, efisɛ ɛsono onipa biara nsɛm tebea ne nneɛma a ɔbɔ mu mmɔden. Sɛ nhwɛso no, aberante anaa ababaa a ɔte apɔw na otumi yɛ adwuma kyɛ no betumi de bere pii ayɛ asɛnka adwuma no asen obi a onyin ama n’ahoɔden so atew. Ɔhokwafo a ɔyɛ aberante anaa ababaa a onni abusua mu asɛyɛde ahorow no betumi ayɛ pii asen obi a ɔhwɛ abusua. Sɛ yɛwɔ ahoɔden na yɛn nsɛm tebea ma yetumi yɛ pii wɔ ɔsom adwuma no mu a, hwɛ sɛnea ɛsɛ sɛ yɛma yɛn ani gye! Nokwarem no, yɛmpɛ sɛ yɛbɛkasa atia afoforo de yɛn ho atoto wɔn ho wɔ eyi mu. (Romafo 14:10-12) Mmom no, yɛpɛ sɛ yɛde yɛn ahoɔden yɛ adwuma de hyɛ afoforo nkuran.\n21. Dɛn ne ɔkwan a eye na ɛho hia sen biara a yebetumi afa so de yɛn tumi adi dwuma?\n21 Yehowa ayɛ nhwɛso a ɛyɛ pɛ wɔ sɛnea ɔde ne tumi di dwuma ɔkwampa so no mu ama yɛn. Yɛpɛ sɛ yesuasua no sɛnea yebetumi sɛ́ nnipa a yɛnyɛ pɛ. Yebetumi de yɛn tumi adi dwuma ɔkwampa so denam wɔn a yɛwɔ wɔn so tumi a yɛne wɔn bedi no nidi mu no so. Afei nso, yɛpɛ sɛ yɛde yɛn kra nyinaa yɛ adwuma a egye nkwa a Yehowa de ama yɛn sɛ yɛnyɛ no. (Romafo 10:13, 14) Kae sɛ, sɛ woyɛ nea wo—wo kra—betumi nyinaa a, Yehowa ani gye ho. So wo koma nka wo mma wunnya ɔpɛ sɛ wobɛyɛ nea wubetumi nyinaa de asom Onyankopɔn a ɔwɔ ntease ne ɔdɔ saa no? Ɔkwan foforo biara nni hɔ a eye anaa ɛho hia sen saa a wobɛfa so de wo tumi adi dwuma.\n^ nky. 10 Wɔ Bible mmere mu no, na Hebri asɛmfua “abaa” kyerɛ dua anaa poma, te sɛ nea oguanhwɛfo de ka ne nguan no. (Dwom 23:4) Saa ara na awofo tumi a ɛne “abaa” no kyerɛ akwankyerɛ a ɔdɔ wom, ɛnyɛ asotwe a ɛyɛ katee anaa nea wɔde ma atirimɔden so.\nMmebusɛm 3:9, 10 ‘Ahonyade’ bɛn na yɛwɔ, na ɔkwan bɛn so na yebetumi de nneɛma yi adi dwuma de ahyɛ Yehowa anuonyam?\nƆsɛnkafo 9:5-10 Dɛn nti na ɛsɛ sɛ wode w’ahoɔden di dwuma mprempren wɔ ɔkwan a Onyankopɔn ani begye ho so?\nAsomafo no Nnwuma 8:9-24 Tumi a wɔde di dwuma ɔkwammɔne so ho asɛm bɛn na wɔka wɔ ha, na ɔkwan bɛn so na yebetumi akwati bɔne a ɛte saa a yɛbɛyɛ no?\nAsomafo no Nnwuma 20:29-38 Dɛn na wɔn a asɛyɛde hyehyɛ wɔn nsa wɔ asafo no mu no betumi asua afi Paulo nhwɛso no mu?


Bible Mu Nsɛm Paulo wɔ Roma - Yehowa Adansefo Intanɛt Dwumadibea\nHWƐ nkɔnsɔnkɔnsɔn a egu Paulo nsa ne Roma sraani a ɔrewɛn no no. Paulo yɛ deduani wɔ Roma. Ɔretwɛn akosi sɛ Roma Kaesare no bɛkyerɛ nea wɔde bɛyɛ no. Bere a ɔyɛ deduani no, wɔmaa kwan ma nkurɔfo kɔsraa no.\nPaulo koduu Roma no akyi nnansa no ɔde nkra kɔmaa Yudafo mpanyimfo bi sɛ wommehu no. Enti Yudafo a wɔwɔ Roma no pii bae. Paulo kaa Yesu ne Onyankopɔn ahenni no ho asɛm kyerɛɛ wɔn. Ebinom gye dii ma wɔbɛyɛɛ Kristofo, nanso ebinom annye anni.\nPaulo kasa kyerɛɛ asraafo ahorow a wɔbɛwɛn no no nso. Mfe abien a ɔde traa ha sɛ deduani no ɔkasa kyerɛɛ obiara a obetumi. Enti Kaesare fifo mpo tee Ahenni ho asɛmpa no, na wɔn mu binom bɛyɛɛ Kristofo.\nNa hena na wabɛsra no a ɔte pon ho rekyerɛw yi? Wugye di sɛ ɛyɛ hena? Yiw, ɛyɛ Timoteo. Ná Timoteo nso akɔda afiase esiane Ahenni ho asɛnka no nti, nanso na wɔagyaa no. Na waba ha rebɛboa Paulo. Wunim ade a Timoteo rekyerɛw no? Ma yɛnhwɛ.\nWokae Filipi ne Efeso nkurow no wɔ Adesua 110 no mu? Paulo boa ma wofii Kristofo asafo horow ase wɔ hɔ. Na afei, bere a Paulo da afiase no, ɔrekyerɛw Kristofo yi. Saa nkrataa no wɔ Bible mu, na wɔfrɛ eyinom Efesofo ne Filipifo nhoma. Paulo reka nea ɛsɛ sɛ ɔkyerɛw kɔma wɔn nnamfo Kristofo a wɔwɔ Filipi no akyerɛ Timoteo.\nNa Filipifo no ayi ayamye kɛse adi akyerɛ Paulo. Wɔbɛkyɛɛ no ade wɔ afiase ha, na enti Paulo reda wɔn ase wɔ ho. Epafradito na ɔde akyɛde no bae. Nanso ɔyaree araa ma anka ɔreyɛ awu. Afei wanya ahoɔden ma ɔbɛkɔ fie. Na ɔde krataa a efi Paulo ne Timoteo nkyɛn no bɛkɔ Filipi bere a ɔresan akɔ.\nBere a Paulo da afiase no ɔkyerɛw nkrataa abien foforo a ɛwɔ Bible mu. Ɔde biako kɔmaa Kristofo a wɔwɔ Kolose kurow mu no. Wunim din a wɔde frɛ no? Kolosefo. Biako nso yɛ krataa a ɔkyerɛw kɔmaa n’adamfo bi a wɔfrɛ no Filemon a ɔte Kolose. Krataa yi fa Filemon akoa Onesimo ho.\nOnesimo guan fii Filemon nkyɛn baa Roma. Onesimo tee sɛ Paulo da afiase wɔ ha. Ɔbɛsraa no, na Paulo kaa asɛm no kyerɛɛ Onesimo. Ankyɛ na Onesimo bɛyɛɛ Kristoni. Afei ɛyɛɛ Onesimo yaw sɛ oguanee. Enti wunim asɛm a Paulo kyerɛw wɔ krataa a ɔde kɔmaa Filemon no mu?\nPaulo srɛɛ Filemon sɛ ɔmfa mfiri Onesimo. Paulo kyerɛwee sɛ ‘Merema wasan aba wo nkyɛn. Nanso afei de ɔnyɛ w’akoa ara kwa. Ɔyɛ onua Kristoni pa nso.’ Bere a Onesimo san kɔɔ Kolose no, ɔde nkrataa abien yi kɔe, a na biako yɛ Kolosefo no de, na biako no nso yɛ Filemon de. Ɛda adi sɛ Filemon ani gyei bere a ɔtee sɛ n’akoa no abɛyɛ Kristoni no.\nBere a Paulo kyerɛw Filipifo no ne Filemon no, na ɔwɔ asɛmpa bi ankasa. Paulo ka kyerɛɛ Filipifo no sɛ: ‘Meresoma Timoteo aba mo nkyɛn. Na me nso mɛba mo nkyɛn nnansa yi ara.’ Na ɔkyerɛw kɔmaa Filemon sɛ: ‘Siesie baabi a mɛtra ma me wɔ hɔ.’\nBere a wogyaa Paulo no ɔkɔsraa ne nuanom Kristofo a wɔwɔ mmeae horow pii. Nanso akyiri yi wɔsan kyeree Paulo baa Roma bio. Saa bere yi de na onim sɛ wobekum no. Enti ɔkyerɛw Timoteo na ɔkae sɛ ɔmmra ntɛm. Paulo kyerɛwee sɛ: ‘Madi Onyankopɔn nokware, na Onyankopɔn bɛma me akatua.’ Wokum Paulo no akyi mfe kakraa bi no, wɔsɛee Yerusalem bio, na saa bere no de Romafo na wɔyɛɛ eyi.\nNanso nsɛm afoforo pii wɔ Bible mu. Yehowa Nyankopɔn maa ɔsomafo Yohane kyerɛw nhoma horow a etwa to, a Adiyisɛm nhoma no ka ho. Saa nhoma yi ka daakye asɛm. Afei ma yɛnhwɛ nea ɛbɛba daakye.\nAsomafo Nnwuma 28:16-31; Filipifo 1:13; 2:19-30; 4:18-23; Hebrifo 13:23; Filemon 1-25; Kolosefo 4:7-9; 2 Timoteo 4:7-9.\nHenanom na Paulo dii wɔn adanse bere a na ɔyɛ deduani wɔ Roma no?\nWohwɛ mfonini no a, hena na wabɛsra Paulo a ɔte pon ho no, na dɛn na ɔreyɛ ama Paulo?\nHena ne Epafradito, na ɔresan akɔ Filipi no dɛn na ɔde kɔe?\nAdɛn nti na Paulo kyerɛw krataa kɔma n’adamfo pa Filemon?\nDɛn na Paulo yɛe bere a wogyaa no no, na dɛn na ɛtoo no akyiri yi?\nHena na Yehowa nam no so kyerɛw Bible nhoma horow a etwa to no, na dɛn na Adiyisɛm nhoma no ka ho asɛm?\nKenkan Asomafo Nnwuma 28:16-31 ne Filipifo 1:13.\nDɛn na Paulo de ne bere yɛe bere a ɔyɛ deduani wɔ Roma no, na nkɛntɛnso bɛn na ne gyidi a enhinhim no nyae wɔ Kristofo asafo no so? (Aso. 28:23, 30; Filip. 1:14)\nKenkan Filipifo 2:19-30.\nNsɛm a ɛda anisɔ adi bɛn na Paulo ka faa Timoteo ne Epafradito ho, na yɛbɛyɛ dɛn atumi asuasua Paulo nhwɛso no? (Filip. 2:20, 22, 25, 29, 30; 1 Kor. 16:18; 1 Tes. 5:12, 13)\nKenkan Filemon 1-25.\nDɛn so na Paulo gyina hyɛɛ Filemon nkuran sɛ ɔnyɛ nea ɛfata, na ɔkwan bɛn so na eyi yɛ nhwɛso ma mpanyimfo nnɛ? (Filem. 9; 2 Kor. 8:8; Gal. 5:13)\nDɛn na ɛwɔ Paulo nsɛm a ɛwɔ Filemon 13, 14 no mu a ɛkyerɛ sɛ na ɔwɔ obu ma afoforo a wɔwɔ asafo no mu no ahonim? (1 Kor. 8:7, 13; 10:31-33)\nKenkan 2 Timoteo 4:7-9.\nTe sɛ ɔsomafo Paulo no, adɛn nti na yebetumi anya ahotoso sɛ sɛ yedi nokware kosi ase a, Yehowa bɛma yɛn akatua? (Mat. 24:13; Heb. 6:10)


“Dɔ Wo Yɔnko Sɛ Wo Ho” | Adesua\n‘Ahyɛde a ɛto so mmienu ne sɛ, “Dɔ wo yɔnko sɛ wo ho.”’—MAT. 22:39.\nHena paa ne yɛn yɔnko?\nAdɛn nti na ɛsɛ sɛ yɛdɔ yɛn yɔnko nnipa? Yɛbɛyɛ dɛn ayɛ saa?\nƆdɔ ho asɛm bɛn na ɛwɔ 1 Korintofo 13:4-8?\n1, 2. (a) Ahyɛde a ɛto so mmienu a Yesu kae sɛ ɛyɛ kɛse no ne nea ɛwɔ he? (b) Nsɛmmisa bɛn na yebesusuw ho?\nNA Farisini bi pɛ sɛ ɔsɔ Yesu hwɛ, enti obisaa no sɛ: “Ɔkyerɛkyerɛfo, Mmara no mu ahyɛde bɛn na ɛyɛ kɛse?” Yesu kae sɛ: “Fa wo koma nyinaa ne wo kra nyinaa ne w’adwene nyinaa dɔ Yehowa wo Nyankopɔn.” Asɛm a edi eyi anim no ma yehuu nea eyi kyerɛ. Bio, Yesu kyerɛɛ ahyɛde a ɛto so mmienu a ɛyɛ kɛse. Ɔkae sɛ: “Dɔ wo yɔnko sɛ wo ho.”—Mat. 22:34-39.\n2 Yesu kae sɛ yɛnnɔ yɛn yɔnko te sɛ yɛn ho. Ɛnde, asɛm no ne sɛ, hena paa ne yɛn yɔnko? Dɛn na yɛde bɛkyerɛ sɛ yɛdɔ yɛn yɔnko?\n3, 4. (a) Mfatoho bɛn na Yesu de dii dwuma de kyerɛɛ nea ɔyɛ yɔnko ankasa? (b) Dɛn na Samariani bi yɛ de boaa ɔbarima a akorɔmfo gyee ne ho nneɛma na wɔbobɔɔ no gyaw no too kwankyɛn baabi no? (Hwɛ mfonini a ɛwɔ adesua yi mfiase no.)\n3 Ebia yɛn adwene bɛyɛ yɛn sɛ, sɛ yɛka ɔyɔnko a, ɔno ne obi a ɔte bɛn yɛn anaa yɛn fipamfo a ɔboa yɛn. (Mmeb. 27:10) Ɛnde, hwɛ asɛm a Yesu kae bere a ɔbarima bi bisaa no sɛ: “Hena ne me yɔnko ankasa?” Yesu ammua asɛm no tee, mmom ɔde mfatoho kyerɛkyerɛɛ mu. Mfatoho no fa Samariani yamyefo bi ho. (Monkenkan Luka 10:29-37.) Akorɔmfo gyee Yudani bi ho nneɛma nyinaa bobɔɔ no na wogyaw no too kwankyɛn baabi kɔe. Ankyɛ na Israelni sɔfo bi yii ne ti; ɔbɛboa no anaa? Hwim, watwam kɔ. Lewini bi nso abedu hɔ; ɔno nso aman afa baabi kɔ. Nnipa a yesusuw sɛ wɔyɛ yɔnko pa no ammoa barima a wapira no. Nanso bere a Samariani bi bɛtoo no no, ɔboaa no. Na Samariafo gye Mose Mmara no tom, nanso na Yudafo ne wɔn nka.—Yoh. 4:9.\n4 Samariani no hwiee ngo ne nsa guu papa no kuro so sɛnea ebewu ntɛm. Afei ɔde no kɔɔ ahɔhodan bi mu, na ɔmaa nea ɔhwɛ hɔ no denare mmienu sɛ ɔnhwɛ barima no. Na denare mmienu yi yɛ obi nnanu akatua. (Mat. 20:2) Ebesi ha yi, ɛnyɛ den koraa sɛ yebehu onii a ɔkyerɛe sɛ ɔyɛ yɔnko pa. Yesu mfatoho yi kyerɛ yɛn sɛ yɛmma yɛn yam nhyehye yɛn mma yɛn yɔnko nnipa na yɛnnɔ wɔn.\nYehowa nkoa ntwentwɛn wɔn nan ase sɛ wɔbɛkyerɛ yɔnkodɔ (Hwɛ nkyekyɛm 5))\n5. Bere a atoyerɛnkyɛm bi sii no, dɛn na Yehowa Adansefo yɛe de kyerɛe sɛ wɔwɔ yɔnkodɔ?\n5 Nnipa a wɔwɔ ahummɔbɔ te sɛ Samariani no ho yɛ na paa. Ɛnsɛ sɛ eyi yɛ yɛn nwonwa, efisɛ yɛte “nna a edi akyiri mu,” na nnipa pii nni tema, wɔyɛ keka, na wɔmpɛ papa. (2 Tim. 3:1-3) Wo deɛ hwɛ asɛm a esii October 2012 wɔ New York kurow mu. Mframa gyampantrudu bi bɔ faa hɔ, na ɛsɛe nneɛma bebree. Kurow no fã baabi deɛ na anyinam nkanea ne nneɛma foforo nyɛ adwuma, enti na ahokyere wɔ hɔ paa. Nanso saa bere no nkurɔfo tu guu wɔn nneɛma so fae. Bere a nnipabɔnefo yi refom afoforo nneɛma no, Yehowa Adansefo yɛɛ nhyehyɛe boaa wɔn ho wɔn ho, na ebi soo afoforo mpo so. Yɔnkodɔ nti na Kristofo yɛ saa. Ɛnde, dɛn bio na yebetumi ayɛ de akyerɛ sɛ yɛdɔ yɛn yɔnko?\nNEA YƐBƐYƐ DE AKYERƐ SƐ YƐDƆ YƐN YƆNKO\n6. Adɛn nti na asɛnka adwuma no kyerɛ sɛ yɛwɔ yɔnkodɔ?\n6 Wo ne wɔn nsusuw Bible mu nsɛm ho. Sɛ yɛyɛ asɛnka adwuma no a, ɛkyerɛ sɛ yɛpɛ sɛ nnipa nya “Kyerɛwnsɛm no mu awerɛkyekye.” (Rom. 15:4) Sɛ yɛka Ahenni no ho asɛmpa kyerɛ afoforo a, ɛkyerɛ sɛ yɛwɔ yɔnkodɔ. (Mat. 24:14) ‘Onyankopɔn na ɔma anidaso,’ na ɛyɛ akwannya kɛse sɛ yɛbɛka n’Ahenni no ho asɛm akyerɛ afoforo.—Rom. 15:13.\n7. Asɛm bɛn na Yesu kae? Sɛ yedi so a, nhyira bɛn na yebenya?\n7 Nya tema ma afoforo. Yesu kae wɔ ne Bepɔw so Asɛnka no mu sɛ: “Biribiara a mopɛ sɛ nnipa nyɛ mma mo no, mo nso monyɛ wɔn saa ara; nokwarem no, saa na Mmara ne Adiyifo no kyerɛ.” (Mat. 7:12) Sɛ yɛka “Mmara” no a, ɛkyerɛ Genesis nhoma no kosi Deuteronomium nhoma no, na “Adiyifo” no nso gyina hɔ ma nkɔmhyɛ nhoma a ɛwɔ Hebri Kyerɛwnsɛm no mu. Yehowa de “Mmara” ne “Adiyifo” no maa ne nkurɔfo efisɛ ɔdɔ wɔn. Saa ara na ɔpɛ sɛ yɛn nso yɛdɔ yɛn yɔnko. Yehowa nam Yesaia so kae sɛ: “Mummu atɛntrenee na monyɛ adetrenee.” Na ɔtoaa so sɛ, ‘Onipa a obedi eyinom so no ani begye.’ (Yes. 56:1, 2) Anokwa, yɛn ani gye efisɛ yɛwɔ yɔnkodɔ, na yɛde Yesu asɛm no bɔ yɛn bra.\n8. Adɛn nti na ɛsɛ sɛ yɛdɔ yɛn atamfo, na dɛn na ebetumi afi mu aba?\n8 Dɔ w’atamfo. Yesu kae sɛ: “Motee sɛ wɔkae sɛ, ‘Dɔ wo yɔnko na kyi wo tamfo.’ Nanso, mise mo sɛ: Monkɔ so nnɔ mo atamfo na mommɔ mpae mma wɔn a wɔtaa mo, na moakyerɛ sɛ moyɛ mo Agya a ɔwɔ soro no mma.” (Mat. 5: 43-45) Ɔsomafo Paulo nso de afotu a ɛte saa mae. Ɔkae sɛ: “Sɛ ɔkɔm de wo tamfo a, ma no biribi nni; sɛ osukɔm de no a, ma no biribi nnom.” (Rom. 12:20; Mmeb. 25:21) Yehowa de ahyɛde a ɛte saa kaa Mose Mmara no ho. Ɔkae sɛ: “Obi a ɔtan wo mpo, sɛ wuhu sɛ n’afurum hyɛ n’adesoa ase wɔ fam a, ntwa ne ho nkɔ. Boa no na ɔnsan no.” (Ex. 23:5) Hwɛ sɛ obi ne ne tamfo nyinaa de afotu yi reyɛ adwuma! Ɛrenkyɛ na wɔato abasakɔnmu. Sɛ Kristofo dɔ wɔn atamfo a, ɛboa ma wonya yɛn ho adwempa. Wo deɛ hwɛ sɛ wɔn a wɔretaa yɛn no bi abegye nokware no! Hwɛ sɛnea yɛn ani begye afa!\n9. Dɛn na Yesu kae sɛ yɛnyɛ na asomdwoe atena yɛne yɛn nua ntam?\n9 “Monyɛ nea ɛbɛma asomdwoe atena mo ne nnipa nyinaa ntam.” (Heb. 12:14) Sɛ wotu yɛn fo sɛ yɛne nnipa nyinaa ntena asomdwoe mu a, ɛnde yɛn nuanom Kristofo ɛ? Ɛno deɛ, yɛnna nka mpo. Yesu kae sɛ: “Sɛ wode w’akyɛde reba afɔremuka ho na wokae wɔ hɔ sɛ wo nua wɔ biribi tia wo a, gyaw w’akyɛde no afɔremuka no anim na kɔ; di kan ne wo nua no nkosiesie mo ntam, na sɛ wosan ba a, woabɛbɔ w’afɔre.” (Mat. 5:23, 24) Sɛ nsɛmnsɛm wɔ yɛne yɛn nua bi ntam a, ɛsɛ sɛ yɛkyerɛ yɛn dɔ na yesiesie asɛm no ntɛm. Sɛ Onyankopɔn hu sɛ yɛpɛ sɛ asomdwoe tena yɛne yɛn nuanom ntam a, obehyira yɛn.\n10. Adɛn nti na ɛnsɛ sɛ yɛyɛ yɛn ho atemmufo?\n10 Nyɛ wo ho ɔtemmufo. Yesu kae sɛ: “Munnyae atɛn a mubu nkurɔfo no na wɔammu mo atɛn; atɛn a mubu no, ɛno ara na wobebu mo; susukora a mode susuw ma nkurɔfo no, wɔde besusuw ama mo. Ɛnde, dɛn nti na wohwɛ ntɛtɛwa a ɛda wo nua aniwa so, na wunhu mpuran a ɛda w’ankasa aniwa so? Anaasɛ wobɛyɛ dɛn atumi aka akyerɛ wo nua sɛ, ‘Ma minyi ntɛtɛwa no mfi w’aniwa so’; bere a, hwɛ! mpuran da w’ankasa aniwa so? Nyaatwomni! Di kan yi w’ankasa aniwa so mpuran no, na wubehu sɛnea wubeyi ntɛtɛwa no afi wo nua aniwa so.” (Mat. 7:1-5) Asɛm no mu da hɔ fann. Ɛnsɛ sɛ yɛde yɛn adwene si mfomso nketenkete a yɛn nuanom di so na yɛka ho asɛm. Wobɛhwɛ mpo no na yɛn deɛ na ɛsõ.\nƆKWAN TITIRIW A YƐNAM SO KYERƐ YƐN DƆ\n11, 12. Ɔkwan titiriw bɛn na yɛnam so kyerɛ sɛ yɛdɔ yɛn yɔnko nnipa?\n11 Yebetumi ayɛ nneɛma pii de akyerɛ yɛn dɔ. Nanso Yesu ma yehu sɛ ɔkwan titiriw a yɛnam so kyerɛ sɛ yɛdɔ yɛn yɔnko nnipa ne sɛ yɛbɛka Ahenni ho asɛmpa no akyerɛ wɔn. (Luka 8:1) Yesu ka kyerɛɛ n’akyidifo sɛ ‘wɔnkɔ nkɔyɛ aman nyinaa n’asuafo.’ (Mat. 28:19, 20) Sɛ yedi saa ahyɛde yi so a, yebetumi aboa nnipa pii ma wɔafi ɔkwan kɛse tɛtrɛɛ a ɛkɔ ɔsɛe mu no so na wɔafa ɔkwan hihiaa a ɛkɔ nkwa mu no so. (Mat. 7:13, 14) Nokwasɛm ne sɛ, sɛ yesi nketekrakye sɛ yɛbɛyɛ adwuma yi a, Yehowa behyira so.\n12 Yesu boaa nkurɔfo ma wohui sɛ ɛsɛ sɛ wɔma Yehowa kyerɛ wɔn kwan. Saa ara na yɛreyɛ nnɛ. (Mat. 5:3) Sɛ nnipa yɛ aso ma yɛn a, yɛka “Onyankopɔn asɛmpa” no kyerɛ wɔn. (Rom. 1:1) Wotie Ahenni ho asɛmpa no a, yɛkyerɛ wɔn ma wohu sɛ Yesu afɔrebɔ no nti, wobetumi anya Onyankopɔn anim dom na wɔabɛyɛ wɔn adamfo. (2 Kor. 5:18, 19) Enti sɛ yɛka asɛmpa no a, na yɛreda no adi paa sɛ yɛdɔ yɛn yɔnko nnipa.\n13. Sɛ woyere wo ho yɛ asɛnka adwuma no bi a, ɛka wo sɛn?\n13 Sɛ yesiesie yɛn ho yiye kɔyɛ sankɔhwɛ ne Bible adesua a, yebetumi aboa nkurɔfo ma wɔde Onyankopɔn asɛm abɔ wɔn bra. Ebia wɔn mu bi bɛyɛ nsakrae pii. (1 Kor. 6:9-11) Sɛ yehu sɛ Onyankopɔn reboa “wɔn a wɔpɛ daa nkwa” ma wɔayɛ nsakrae de wɔn ho abɛbata ne ho a, yɛn ani gye paa. (Aso. 13:48) Ná nnipa pii nni anidaso biara, nanso bere a wofii ase suaa Bible no, abasamtu dan anigye. Wɔn nso a bere bi na dadwen ahyɛ wɔn so no de wɔn werɛ ahyɛ yɛn soro Agya no mu, enti wɔnteetee bio. Hwɛ sɛ saafo yi aba asafo no mu na wɔrennya nkɔso! Ɛyɛ anika kwa. Wunnye nni sɛ ɛyɛ nidi kɛse sɛ yɛbɛka Ahenni ho asɛmpa no de akyerɛ sɛ yɛdɔ yɛn yɔnko nnipa?\nBIBLE MA YEHU NEA ƆDƆ KYERƐ\n14. Ɔdɔ ho asɛm bɛn na Paulo kae wɔ 1 Korintofo 13:4-8?\n14 Paulo ma yehu nea ɔdɔ kann kyerɛ. Sɛ yɛdɔ yɛn yɔnko sɛnea ɔkae no a, yebenya Yehowa anim dom. Bio nso ebeyi akameakame pii afi hɔ na yɛn koma ani agye. (Monkenkan 1 Korintofo 13:4-8.) Ɛnde, momma yɛmpɛɛpɛɛ Paulo asɛm no mu kakra na yɛnhwɛ akwan foforo a yɛbɛfa so akyerɛ yɔnkodɔ.\n15. (a) Adɛn nti na ɛsɛ sɛ yenya abotare na yɛda ayamye adi? (b) Dɛn nti na ɛsɛ sɛ yeyi ahoɔyaw ne ahantan fi yɛn akwan mu?\n15 “Ɔdɔ wɔ abodwokyɛre na ne yam ye.” Yɛn sintɔ nyinaa akyi no, Yehowa wɔ yɛn ho abotare na oyi ne yam boa yɛn. Enti sɛ afoforo fom yɛn a, ɛsɛ sɛ yenya wɔn ho abotare. Sɛ mpo wɔkasa tia yɛn anaa wobu yɛn animtiaa a, ɛnsɛ sɛ yɛtwe no tann. Bio “ɔdɔ nyɛ ahoɔyaw.” Ebia yɛn nuanom wɔ hokwan bi wɔ asafo no mu, anaa wɔwɔ nneɛma bi a yenni. Sɛ yɛdɔ wɔn paa a, yɛn ani remmere nea wɔwɔ. Afei ɛnsɛ sɛ yetu yɛn ho anaa yɛhoman, efisɛ ɛnkyerɛ ɔdɔ. Bible ka sɛ: “Ahantan aniwa ne ahantan koma ne abɔnefo kanea yɛ bɔne.”—Mmeb. 21:4.\n16, 17. Ɔkwan bɛn so na yebetumi de asɛm a ɛwɔ 1 Korintofo 13:5, 6 ayɛ adwuma?\n16 ‘Ɔdɔ nyɛ ade a ɛnsɛ.’ Sɛ yɛdɔ yɛn yɔnko a, yenni atoro nkyerɛ no, yenwia n’ade, na yɛnnyɛ biribiara a ɛbɛto Yehowa mmara. Bio nso Kristofo nyɛ pɛsɛmenkominya, efisɛ ‘ɔdɔ nhwehwɛ nea n’ankasa hia.’ Enti momma afoforo ho asɛm nhia yɛn.—Filip. 2:4.\n17 Ɔdɔ kann “bo nhaw no.” Afei “ɛmfa bɔne nhyɛ ne mu” te sɛ nea yɛayi nhoma bi ato hɔ rekyerɛkyerɛw nea afoforo ayɛ atia yɛn wom. (1 Tes. 5:15) Onyankopɔn ani nnye ho sɛ yɛde afoforo ho nsɛm bɛhyɛ yɛn mu. Sɛ yenya afoforo ho menasepɔw a, ɛte sɛ gyentia a yɛakeka asi anim; ɛreyɛ ara ni na ɛredɛw. Eyi betumi apira yɛne afoforo. (Lev. 19:18) Ɔdɔ nti yedi nokware ho ahurusi, na ‘yenni nea ɛnteɛ ho ahurusi.’ Enti sɛ obi a ɔtan yɛn mpo ho ka mu anaa obi sisi no a, yenni ho ahurusi nka sɛ, ‘Ɔtwea, nea ɛsɛ wo ara ni.’—Monkenkan Mmebusɛm 24:17, 18.\n18. Ɔdɔ ho asɛm bɛn na ɛwɔ 1 Korintofo 13:7, 8?\n18 Hwɛ nneɛma foforo a Paulo kyerɛw faa ɔdɔ ho. Ɔkae sɛ ‘ɔdɔ tɔ ne bo ase biribiara mu.’ Sɛ obi fom yɛn na ɔsrɛ bɔne fafiri a, ɔdɔ nti yɛde kyɛ no. Bio Paulo kae sɛ ‘ɔdɔ gye biribiara di.’ Ampa, yegye nea Bible ka biara di, na yɛn ani sɔ honhom fam nneɛma a Yehowa ahyehyɛde no de ma yɛn. Afei ‘ɔdɔ wɔ biribiara mu anidaso.’ Yɛwɔ anidaso efisɛ yegye biribiara a Bible ka di. Ɔdɔ na ɛka yɛn ma yɛboa afoforo ma wohu nea enti a yɛwɔ anidaso a ɛte saa. (1 Pet. 3:15) Sɛ yɛkɔ ahohia mu a, yɛbɔ mpae na yɛwɔ anidaso sɛ nneɛma bɛkɔ yiye. Ɔdɔ ‘gyina biribiara ano.’ Sɛ obi na wayɛ biribi atia yɛn oo, ɔtaa na yɛrefa mu oo, biribiara a ɛbɛto yɛn biara, yegyina ano. Ne korakora no, “ɔdɔ to ntwa da.” Anokwa, nnipa ahobrɛasefo benya hokwan ada ɔdɔ adi afebɔɔ!\nKƆ SO ARA DƆ WO YƆNKO SƐ WO HO\n19, 20. Bible mu afotu bɛn na ɛsɛ sɛ ɛka yɛn ma yɛkɔ so ara dɔ yɛn yɔnko nnipa?\n19 Sɛ yɛde Bible mu afotu yɛ adwuma a, yɛbɛkɔ so ara adɔ yɛn yɔnko sɛ yɛn ho. (Mat. 22:39) Yehowa ne Yesu hwɛ kwan sɛ yɛbɛdɔ yɛn yɔnko nnipa. Sɛ Bible ka sɛ yɛnnɔ yɛn yɔnko sɛ yɛn ho a, yenyi ɔtwe nyi adowa; yɛdɔ nnipa nyinaa. Ɛnyɛ wɔn a wɔka yɛn kasa nko ara na ɛsɛ sɛ yɛdɔ wɔn. Sɛ biribi nti ɛyɛ den ma yɛn sɛ yɛbɛdɔ obi a, momma yɛmmɔ Onyankopɔn mpae na ɔmfa ne honhom kronkron mmoa yɛn. Yɛyɛ saa a, Yehowa behyira yɛn na yɛafa ɔdɔ kwan so.—Rom. 8:26, 27.\n20 Bible frɛ ahyɛde a wɔde ama yɛn sɛ yɛnnɔ yɛn yɔnko sɛ yɛn ho no “mmara titiriw.” (Yak. 2:8) Paulo bobɔɔ ahyɛde ahorow bi a na ɛwɔ Mose Mmara no mu, na ɔkae sɛ: “Mmara asɛm foforo biara a ɛwɔ hɔ no, wɔabɔ no mua wɔ asɛm yi mu sɛ, ‘Dɔ wo yɔnko sɛ wo ho.’ Ɔdɔ nyɛ ne yɔnko bɔne; enti ɔdɔ ne mmara no awiei.” (Rom. 13:8-10) Ɛnde, yɛreka na yɛaka no sɛn? Ɛyɛ tiawa: Ɛsɛ sɛ yɛkɔ so ara kyerɛ yɔnkodɔ.\n21, 22. Adɛn nti na ɛsɛ sɛ yɛdɔ Onyankopɔn ne yɛn yɔnko nnipa?\n21 Ade baako nso a ɛbɛboa yɛn na yɛakɔ so ara adɔ yɛn yɔnko nnipa ne sɛ yebesusuw Yesu asɛm bi ho. Ɔkae sɛ n’Agya ma “n’awia pue nnipa bɔne ne nnipa papa so na ɔma osu tɔ gu treneefo ne abɔnefo so.” (Mat. 5:43-45) Nea Yesu reka ara ne sɛ, treneefo oo, abɔnefo oo, ɛsɛ sɛ yɛma yɛn dɔ so obiara so. Yɛadi kan aka sɛ ɔkwan titiriw baako a yɛfa so kyerɛ yɛn dɔ ne sɛ yɛbɛka Ahenni no ho asɛmpa. Wo deɛ hwɛ sɛ yɛaka asɛm akyerɛ obi na wafi ase de rebɔ ne bra! Hwɛ nhyira a ɛda hɔ retwɛn no!\n22 Yɛahu nneɛma pii a enti ɛsɛ sɛ yɛde yɛn koma, yɛn kra, ne yɛn adwene nyinaa dɔ Yehowa. Bio nso yɛahu akwan ahorow a yɛbɛfa so akyerɛ yɔnkodɔ. Sɛ yɛdɔ Yehowa ne yɛn yɔnko nnipa a, ɛkyerɛ sɛ yɛatie Yesu afotu no agu aso pa mu. Na nea ɛsen ne nyinaa ne sɛ yebenya yɛn soro Agya Yehowa anim dom.


ሐዋርያት ሥራ 10 NASV – Asomafoɔ 10 ASCB | Biblica\nሐዋርያት ሥራ 10 NASV – Asomafoɔ 10 ASCB\n1Ɔbarima bi tenaa Kaesarea a ne din de Kornelio. Na ɔyɛ Roma asraafoɔ bi a wɔn din de Italia Asraafodɔm no so panin. 2Na ɔne ne efiefoɔ nyinaa yɛ Nyamesurofoɔ. Ɔyɛ obi nso a na ɔboa ahiafoɔ na daa ɔbɔ mpaeɛ. 3Ɛda bi awia bɛyɛ nnɔnmiɛnsa no, ɔhunuu Onyankopɔn ɔbɔfoɔ wɔ anisoadehunu mu sɛ waba ne nkyɛn abɛfrɛ no sɛ, “Kornelio!”\n4Kornelio de hu hwɛɛ no dinn. Ɔbisaa sɛ, “Ɛyɛ ɛdeɛn Awurade?”\nƆbɔfoɔ no buaa sɛ, “Wo mpaeɛ ne wʼadɔeɛ a woyɛ ahiafoɔ no aduru Onyankopɔn anim sɛ nkaeɛ adeɛ. 5Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro no mmra. 6Ɔte ɔbarima bi a wɔfrɛ no Simon a ɔhyɛ mmoa nwoma aduro a ne fie bɛn mpoano no nkyɛn.”\n7Ɔbɔfoɔ no kasa kyerɛɛ no wieeɛ a ɔkɔeɛ no, Kornelio frɛɛ nʼasomfoɔ baanu, sane frɛɛ nʼasraafoɔ no mu baako a ɔyɛ Nyamesuroni kaa wɔn ho, 8kaa biribiara a wahunu no kyerɛɛ wɔn, somaa wɔn Yopa.\n9Adeɛ kyeeɛ a wɔrekɔ no, ɛbɛyɛ owigyinaeɛ a wɔrebɛn kuro no no, Petro kɔɔ ɛdan a ɔte mu no atifi kɔbɔɔ mpaeɛ. 10Saa ɛberɛ no, ɛkɔm dee no; na wɔgu so reyɛ aduane ama no no, ɔkɔɔ tebea bi a ɛte sɛ adaeɛso mu. 11Ɔhunuu sɛ ɔsoro abue, na biribi a ɛte sɛ ntoma kɛseɛ a wɔakyekyere nʼafannan firi ɔsoro resiane ba fam. 12Na ntɔteboa ahodoɔ ne mmoa a wɔwea ne wiram nnomaa ahyɛ saa ntoma no ma. 13Afei, nne bi ka kyerɛɛ no sɛ, “Petro, sɔre na kum bi we!”\n14Petro buaa sɛ, “Dabi, Awurade, mennii biribiara a ɛho nteɛ da.”\n15Nne no ka kyerɛɛ no bio sɛ, “Biribiara a Onyankopɔn ate ho no, nka sɛ ɛho nte.”\n16Saa anisoadehunu yi baa mprɛnsa. Afei, ntoma no sane kɔɔ soro.\n17Saa ɛberɛ a na Petro redwennwene anisoadehunu no ho no, nnipa a Kornelio somaa wɔn no kɔduruu Petro aboboano. 18Wɔfrɛ bisaeɛ sɛ, “Saa efie yi mu na Simon Petro te no anaa?”\n19Petro gu so redwennwene anisoadehunu no ho no, Honhom Kronkron ka kyerɛɛ no sɛ, “Simon, mmarima baasa bi rehwehwɛ wo. 20Siane si fam. Ntwentwɛn wo nan ase na wo ne wɔn nkɔ, ɛfiri sɛ, me na masoma wɔn.”\n21Petro siane kɔɔ fam kɔka kyerɛɛ wɔn sɛ, “Mene onipa a morehwehwɛ no no, na mo amaneɛ?”\n22Nnipa no buaa no sɛ, “Yɛfiri asraafoɔ panin Kornelio nkyɛn. Ɔyɛ ɔteneneeni ne Onyamesuroni a Yudafoɔ nyinaa bu no. Onyankopɔn ɔbɔfoɔ ka kyerɛɛ no sɛ ɔnsoma mfrɛ wo mmra ne fie na ɔntie asɛm bi mfiri wo nkyɛn.” 23Petro gyee nnipa no, somm wɔn hɔhoɔ.\nPetro Kɔ Kornelio Efie\nAdeɛ kyeeɛ no, Petro ne nnipa no ne agyidifoɔ bi a wɔfiri Yopa bɔɔ anan kɔeɛ. 24Adeɛ kyeeɛ a ɔduruu Kaesarea no, na Kornelio afrɛfrɛ nʼabusuafoɔ ne ne nnamfonom ahyia retwɛn no. 25Petro reyɛ awura efie hɔ no, Kornelio hyiaa no, buu no nkotodwe. 26Nanso, Petro ka kyerɛɛ no sɛ, “Sɔre, ɛfiri sɛ, me nso meyɛ onipa sɛ wo ara.”\n27Petro ne Kornelio gu so rekasa no, wɔwuraa efie no mu kɔtoo nnipa bebree. 28Petro ka kyerɛɛ wɔn sɛ, “Mo ara monim pefee sɛ Yudafoɔ mmara mma Yudani ɛkwan sɛ ɔkɔsra Amanamamuni anaasɛ ɔde ne ho bɔ no. Nanso, Onyankopɔn akyerɛ me sɛ, ɛnsɛ sɛ meka sɛ onipa bi ho nte. 29Yei enti na mosoma bɛfrɛɛ me no mantwentwɛn me nan ase no. Afei, kyerɛ me deɛ enti a wosoma bɛfrɛɛ me no.”\n30Kornelio kaa sɛ, “Ɛnnɛ ne nna ɛnan awia nnɔnmiɛnsa a merebɔ mpaeɛ wɔ me fie no, mehunuu sɛ ɔbarima bi a ɔhyɛ atadeɛ a ɛhyerɛn gyina mʼanim. 31Ɔkaa sɛ, ‘Kornelio, wo mpaeɛbɔ ne wʼadɔeɛ a woyɛ ahiafoɔ no aduru Onyankopɔn anim sɛ nkaeɛ adeɛ. 32Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro no mmra. Ɔte ɔbarima bi a wɔfrɛ no Simon a ɔhyɛ mmoa nwoma aduro a ne fie bɛn mpoano no nkyɛn’. 33Mesoma maa wɔbɛfrɛɛ wo, na wo nso woayɛ adeɛ sɛ woaba. Seesei, yɛn nyinaa ahyia wɔ Onyankopɔn din mu rebɛtie asɛm biara a Awurade ahyɛ wo sɛ ka kyerɛ yɛn no.”\n34Petro firii aseɛ kasaa sɛ, “Afei, mahunu sɛ, ɛyɛ nokorɛ sɛ, Onyankopɔn nyɛ nyiyimu, 35na mmom, ɔman biara mu, deɛ ɔyɛ ade tenenee no, ɔgye no. 36Monim asɛmpa a ɛfa asomdwoeɛ ho a ɛnam yɛn Awurade Yesu Kristo a ɔyɛ nnipa nyinaa Awurade no so de brɛɛ Israelfoɔ no. 37Monim nsɛm a ɛsisii wɔ Yudea, a ɛfirii aseɛ wɔ Galilea, Yohane asubɔ ho asɛnka no akyi. 38Monim sɛdeɛ Onyankopɔn de Honhom Kronkron ne tumi maa Yesu Nasareni no. Esiane sɛ Onyankopɔn ka ne ho no enti, ɔkɔɔ mmeammea, yɛɛ papa, saa wɔn a ɔbonsam afa wɔn no yadeɛ.\n39“Yɛyɛ dwuma a ɔdii wɔ Yudaman mu ne Yerusalem no ho adansefoɔ. Wɔbɔɔ no asɛnnua mu, kumm no. 40Nanso, ne nnansa so no, Onyankopɔn maa ɔsɔre firii awufoɔ mu maa ɔkɔyii ne ho adi. 41Wanyi ne ho adi ankyerɛ nnipa nyinaa sɛ yɛn a yɛyɛ adansefoɔ a Onyankopɔn ayi yɛn dada no. Ɔsɔre firii awufoɔ mu no, yɛne no didi nomee. 42Na ɔhyɛɛ yɛn sɛ, yɛnka asɛmpa no nkyerɛ nnipa nyinaa, na yɛnni ne ho adanseɛ sɛ, ɔno ne deɛ Onyankopɔn ayi no asi hɔ sɛ ɔmmu ateasefoɔ ne awufoɔ atɛn no. 43Adiyifoɔ nyinaa kaa ne ho asɛm sɛ, wɔnam ne din so de obiara a ɔgye no di no bɔne bɛkyɛ no.”\nAmanamanmufoɔ Nya Honhom Kronkron\n44Petro gu so rekasa no, Honhom Kronkron baa wɔn a wɔretie asɛm no nyinaa so. 45Yudafoɔ agyidifoɔ a wɔne Petro firi Yopa baeɛ no ho dwirii wɔn sɛ Onyankopɔn ahwie nʼakyɛdeɛ a ɛyɛ Honhom Kronkron no agu amanamanmufoɔ no nso so. 46Ɛfiri sɛ, wɔtee sɛ wɔreka kasa foforɔ reyi Onyankopɔn ayɛ wɔ ne kɛseyɛ ho.\nPetro kaa sɛ, 47“Saa nnipa yi anya Honhom Kronkron sɛdeɛ yɛn nso yɛnyaa bi no. Obi bɛtumi asi wɔn asubɔ ho ɛkwan anaa?” 48Petro hyɛɛ sɛ wɔmmɔ wɔn asu Yesu Kristo din mu. Afei, wɔsrɛɛ no sɛ ɔnni nna kakra wɔ wɔn nkyɛn.\nASCB : Asomafoɔ 10


Wɔboa Ahiafo: Ade a ɛma ebinom di Buronya\n“Nea ohu mmɔbɔ no benya nhyira, efisɛ ɔde aduan ma ohiani.”—MMEBUSƐM 22:9.\nAde a ɛma ebinom di Buronya.\nEsiane sɛ Yesu boaa ahiafo, ayarefo, ne abrɛfo nti, ebinom pɛ sɛ wosuasua no. Wɔn adwene ne sɛ, bere pa a ɛsɛ sɛ wɔboa ahiafo ne Buronya bere, bere a adɔe kuw ahorow yere wɔn ho paa gyigye akyɛde fi nkurɔfo hɔ no.\nDɛn na ɛma ɛyɛ den?\nAfahyɛ bere no du a, ade a egye nkurɔfo adwene paa ne sɛ wɔbɛtotɔ nneɛma agye wɔn ani na wɔakɔsrasra wɔn abusuafo ne wɔn nnamfo. Ɛno mma wonnya adagyew mma ahiafo ne mmɔborɔwafo na wɔde sika anaa biribi foforo aboa wɔn; nea wotumi yɛ ara ne sɛ ebia wɔde mmoa no besi adɔe kuw bi so.\nBible mu nsɛm bɛn na ebetumi aboa?\n“Mfa yiyeyɛ nkame wɔn a ɛsɛ wɔn, bere a wowɔ tumi a wode bɛyɛ.” (Mmebusɛm 3:27) Ɛnyɛ Buronya bere nko ara na ahiafo ne wɔn a ɔkɔm de wɔn ne abrɛfo hia yɛn mmoa. Sɛ wuhu sɛ obi ho akyere no ma ohia mmoa na sɛ “wowɔ tumi a wode bɛyɛ” a, adɛn nti na ɛsɛ sɛ wotena hɔ kosi da titiriw bi ansa na woaboa no? Sɛ woboa nkurɔfo a, Onyankopɔn behyira w’ayamye ne wo mmɔborɔhunu no.\n“Nnawɔtwe biara mu da a edi kan no, mo mu biara nhwɛ nea wanya na onyi biribi nsie wɔ ne fie.” (1 Korintofo 16:2) Ɔsomafo Paulo de afotu yi maa tete Kristofo a na wɔpɛ sɛ wɔboa ahiafo no. Wubetumi de sika bi ‘asie’ anaa woatwa sika bi ato hɔ a wode bɛma ahiafo anaa kuw bi a wɔhwɛ sika so yiye? Sɛ woyɛ saa a, ɛma wutumi hwɛ w’ahoɔden ho boa ahiafo.\n“Bio nso, mommma mo werɛ mmfi papayɛ ne nneɛma a mo ne afoforo bɛkyɛ, efisɛ afɔrebɔ a ɛtete saa no sɔ Onyankopɔn ani.” (Hebrifo 13:16) Hyɛ no nsow sɛ ‘nneɛma a yɛne afoforo bɛkyɛ’ no da nkyɛn a, ɛsɛ sɛ yɛkae “papayɛ” nso, kyerɛ sɛ, nneɛma a yɛbɛyɛ aboa afoforo. Ɛho nhwɛso ne sɛ, awofo a wɔpɛ wɔn mma yiye betumi atete mmofra no ama wɔayɛ nneɛma bi ama nkwakoraa ne mmerewa. Wobetumi akyerɛ mmofra no sɛ, sɛ obi yare a, wobetumi akyerɛw krataa akɔma no, wobetumi afrɛ no telefon so anaa wɔakɔsra no. Ne nyinaa betumi ahyɛ onii no nkuran. Ɛno ma mmofra no sua sɛ wɔbɛyɛ nkurɔfo papa na wɔakyɛ ade wɔ afe no nyinaa mu.\nAwofo a wɔpɛ wɔn mma yiye betumi atete mmofra no ama wɔayɛ nneɛma bi ama nkwakoraa ne mmerewa, ayarefo ne mmofra a wohia mmoa. Ɛno ma mmofra no sua sɛ wɔbɛyɛ nkurɔfo papa na wɔakyɛ ade wɔ afe no nyinaa mu\nBuronya Mu Ahosɛpɛw No—Wɔboa Ahiafo


نەحەمیا 1 KSS – Nehemia 1 ASCB | Biblica\nنەحەمیا 1 KSS – Nehemia 1 ASCB\n1Hakalia babarima Nehemia nsɛm nie:\nƆbosome Kislew (bɛyɛ Ɔpɛnimaa) mpaemu akyi wɔ Ɔhene Artasasta adedie afe a ɛtɔ so aduonu so no, na mewɔ Susa aban mu. 2Me nuanom mmarima mu baako a wɔfrɛ no Hanani no ne mmarima bi a wɔfiri Yuda ba bɛsraa me. Mebisaa wɔn Yudafoɔ a wɔatumi atena nnommumfa mu no ho asɛm ne sɛdeɛ nsɛm rekɔ so wɔ Yerusalem.\n3Wɔka kyerɛɛ me sɛ, “Nneɛma nkɔ yie mma wɔn a wɔsane kɔɔ Yudaman mu no. Ɔhaw kɛseɛ ne animguaseɛ aka wɔn. Wɔabubu Yerusalem ɔfasuo no agu fam, na wɔahye apono no nso.”\n4Ɛberɛ a metee yeinom no, metenaa ase suiɛ. Nokorɛm, metwaa agyaadwoɔ nna bi, bua daeɛ, bɔɔ ɔsoro Onyankopɔn mpaeɛ. 5Afei, mekaa sɛ,\n“Ao Awurade, ɔsoro Onyankopɔn, Onyankopɔn a ɔyɛ kɛseɛ na ɔyɛ ɔnwanwani no, Onyankopɔn a ɔkora ne nokorɛ dɔ apam a ɔwɔ ma wɔn a wɔdɔ no na wɔdi ne mmaransɛm so no, 6tie me mpaeɛbɔ. Hwɛ me sɛ merebɔ mpaeɛ ma Israelfoɔ anadwo ne awia. Mepae mu ka sɛ, yɛayɛ bɔne atia wo. Aane, mpo, me ara me fiefoɔ ne mʼankasa ayɛ bɔne! 7Yɛayɛ bɔne kɛseɛ sɛ yɛanni wo mmaransɛm, wo mmara, ne wʼahyɛdeɛ a wonam wʼakoa Mose so de maa yɛn no so.\n8“Mesrɛ sɛ, kae asɛm a woka kyerɛɛ wʼakoa Mose sɛ, ‘Sɛ moyɛ bɔne a, mɛtete mo mu akɔ amanaman so. 9Na sɛ mosane ba me nkyɛn, na modi me mmaransɛm so a, sɛ mpo, wɔatwa mo asuo kɔ asase ano nohoa koraa a, mede mo bɛsane aba baabi a mayi asi hɔ sɛ wɔnhyɛ me din animuonyam.’\n10“Yɛyɛ wʼasomfoɔ, nnipa a wonam wo tumi kɛseɛ so gyee yɛn no. 11Ao Awurade, mesrɛ wo, tie me mpaeɛbɔ. Tie yɛn mu bi a wɔn ani gye sɛ wɔhyɛ wo animuonyam no mpaeɛbɔ. Mesrɛ sɛ, ma ɛnsi me yie wɔ ɛberɛ a merekɔ ɔhene nkyɛn akɔbisa no adom bi yi. Fa hyɛ nʼakoma mu, na ɔnyɛ me adɔeɛ.”\nSaa mmerɛ no na meyɛ ɔhene nsãhyɛni.\nASCB : Nehemia 1


Adɛn Nti Na Yenyinyin Na Yewuwu?\nƆwɛn-Aban | No. 3 2019\nKENKAN WƆ Acholi Afrikaans Albanian American Sign Language Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Belize Kriol Betsimisaraka (Southern) Bicol Bislama Boulou Brazilian Sign Language Bulgarian Catalan Cebuano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Cibemba Cinyanja Croatian Cuban Sign Language Czech Dangme Danish Douala Drehu Dutch Efik English Estonian Ewe Fijian Filipino Sign Language Finnish Fon French Ga Garifuna Georgian German Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indian Sign Language Indonesian Isoko Italian Italian Sign Language Japanese Javanese Kabiye Kannada Karen (S'gaw) Kazakh Kekchi Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Korean Sign Language Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Marshallese Mauritian Creole Maya Mbunda Mexican Sign Language Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Pangasinan Papiamento (Aruba) Papiamento (Curaçao) Persian Polish Ponapean Portuguese Portuguese (Portugal) Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Russian Sign Language Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Tswana Turkish Tuvaluan Twi Tzeltal Tzotzil Ukrainian Urhobo Uruund Uzbek Uzbek (Roman) Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nONYANKOPƆN ammɔ nnipa amma wiase sɛ yemmewuwu. Bere a Onyankopɔn bɔɔ yɛn awofo a wodi kan, Adam ne Hawa no, na wɔwɔ adwene ne nipadua a ɛyɛ pɛ, kyerɛ sɛ na wodi mũ wɔ biribiara mu. Sɛnea ɔbɔɔ wɔn no nti, anka seesei wɔda so ara te ase. Yehowa kaa dua bi a na esi Eden turom hɔ ho asɛm kyerɛɛ Adam, na ɛno nti na yɛreka sɛ anka wɔda so ara te ase no.\nOnyankopɔn ka kyerɛɛ Adam sɛ: “Da a wubedi [dua no so aba] no, owu na wubewu.” (Genesis 2:17) Sɛ Onyankopɔn bɔɔ Adam sɛ onnyin na onwu a, anka ɛho renhia sɛ ɔde saa ahyɛde yi ma no. Ná Adam nim sɛ, sɛ wanni dua no so aba a, ɔrenwu.\nONYANKOPƆN AMMƆ NNIPA AMMA WIASE SƐ YEMMEWUWU\nTurom hɔ de, na nnua pii wɔ hɔ a Adam ne Hawa betumi adi ɛso aba na wɔakɔ so atena nkwa mu, enti na ɛho nhia sɛ wokodi saa dua no so aba. (Genesis 2:9) Sɛ anka awarefo a wodi kan no anni dua no so aba a, anka ɛbɛma obiara ahu sɛ wotiee Onii a ɔmaa wɔn nkwa no. Anka ɛbɛkyerɛ nso sɛ, wogye tom sɛ Onyankopɔn na ɛsɛ sɛ ɔkyerɛ wɔn nea ɛsɛ sɛ wɔyɛ.\nNEA ƐYƐE A ADAM NE HAWA WUI\nSɛ yɛbɛte nea enti a Adam ne Hawa wui no ase a, gye sɛ yɛhwehwɛ nkɔmmɔbɔ bi a ɛfa yɛn nyinaa ho mu. Satan Ɔbonsam faa ɔwɔ so kaa atosɛm bi. Bible ka sɛ: “Na ɔwɔ yɛ anifere sen wuram mmoa a Yehowa Nyankopɔn yɛɛ wɔn nyinaa. Enti obisaa ɔbea no sɛ: ‘Ɛyɛ ampa sɛ Onyankopɔn kae sɛ munnni turo yi mu dua biara so aba?’”—Genesis 3:1.\nƐnna Hawa buaa no sɛ: “Yetumi di turo yi mu nnua so aba. Na mmom dua a esi turo no mfinimfini no aba de, Onyankopɔn aka sɛ, ‘Munnni bi, na mommfa mo nsa nnka na moanwu.’” Afei ɔwɔ no ka kyerɛɛ no sɛ: “Ɛnyɛ owu na mubewu. Na Onyankopɔn nim sɛ da a mubedi bi no mo ani bebue na moayɛ sɛ Onyankopɔn ahu papa ne bɔne.” Enti nea na Satan reka ne sɛ, Yehowa yɛ ɔtorofo, na na ɔde biribi pa rekame yɛn awofo a wodi kan no.—Genesis 3:2-5.\nHawa gyee nea Satan kae no dii. Enti ɔhwɛɛ dua no. Ná dua no yɛ no fɛ, na na ɛyɛ akɔnnɔ. Ɔtew n’aba no bi na odii. Afei Bible ka sɛ: “Akyiri yi, bere a ne kunu wɔ ne nkyɛn no, ɔde bi maa no na odii.”—Genesis 3:6.\nOnyankopɔn ka kyerɛɛ Adam sɛ: “Da a wubedi bi no, owu na wubewu.”—GENESIS 2:17\nBere a Onyankopɔn hui sɛ ne mma a ɔdɔ wɔn yi boapa atew ne so atua no, ne werɛ howee pa ara! Enti dɛn na ɔyɛe? Yehowa ka kyerɛɛ Adam sɛ: “Wobɛsan akɔ dɔte mu, efisɛ emu na woyii wo fii. Woyɛ dɔte na dɔte mu na wobɛsan akɔ.” (Genesis 3:17-19) Wei nti, ‘mfe a Adam dii nyinaa yɛ 930, na owui.’ (Genesis 5:5) Adam wui no, wankɔ soro anaa baabi foforo biara. Ansa na Yehowa de fam dɔte rebɔ no no, na onni baabiara. Enti bere a owui no, ɔbɛyɛɛ te sɛ dɔte a woyii no fii mu no ara; ná nkwa biara nni ne mu. Owui ankasa. Hwɛ sɛnea ɛyɛ awerɛhow!\nNEA ENTI A YƐN NYINAA YƐ ABƆNEFO\nEsiane sɛ Adam ne Hawa hyɛɛ da yɛɛ asoɔden nti, wɔbɛyɛɛ abɔnefo, na hokwan a na wɔwɔ sɛ anka wɔbɛtena ase daa no nso bɔɔ wɔn. Wɔsesae koraa; wɔbɛyɛɛ nnipa a wɔtɔ sin na wɔyɛ abɔnefo. Nanso asoɔden a wɔyɛe no, ɛnyɛ wɔn nko ara na ɛkaa wɔn. Wɔn mma a wɔwoo wɔn nyinaa nso bɛyɛɛ abɔnefo. Romafo 5:12 ka sɛ: “Ɛnam onipa biako [Adam] so na bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.”\nBible ka bɔne ne owu ho asɛm sɛ, “ayɛ sɛ kuntu a ɛkata nnipa nyinaa so no, ntama a wɔde akata aman nyinaa so no.” (Yesaia 25:7) Saa kuntu yi akata nnipa nyinaa so te sɛ mframa bɔne bi a obiara rehome bi. Nokwasɛm ne sɛ, “obiara rewu wɔ Adam mu.” (1 Korintofo 15:22) Wei ma asɛmmisa bi sɔre. Ɛno na ɔsomafo Paulo bisae sɛ: “Hena na obegye me afi nipadua a ɛrekɔ owu mu yi mu?” Obi wɔ hɔ a obetumi agye yɛn anaa?—Romafo 7:24.\nDɛn Na Ɛbɛma Yɛn Tamfo Owu Afi Hɔ?\nYehowa Nyankopɔn dɔ nnipa, enti wayɛ nhyehyɛe a ɔde begye yɛn afi owu mu. Nea ɔyɛe ne sɛ otuaa agyede bi.\nOwu Da Hɔ Ma Nnipa Nyinaa\nNnipa Rehwehwɛ Nkwatenten\nWɔbɔɔ Yɛn Sɛ Yɛntena Ase Daa\nWobɛyɛ Dɛn Anya Asetena a Ɛyɛ Papa Sen Ɛnnɛ De Yi?\nƐnnɛ Mpo, W’ani Betumi Agye\nText Baabi a wubetumi atwe nneɛma akenkan ƆWƐN-ABAN No. 3 2019 | Enti Sei Ara Na Asetena Bewie Yɛn?\nAudio Baabi a wubetumi atwe nneɛma abɔ atie ƆWƐN-ABAN No. 3 2019 | Enti Sei Ara Na Asetena Bewie Yɛn?\nNo. 3 2019 | Enti Sei Ara Na Asetena Bewie Yɛn?\nƆWƐN-ABAN No. 3 2019 | Enti Sei Ara Na Asetena Bewie Yɛn?


2 Samuel 15 | Intanɛt So Bible| Wiase Foforɔ Nkyerɛaseɛ\nSamuel Nhoma a Ɛto So Abien 15:1-37\nAbsalom atirisopam ne pɔw bɔne a ɔbɔe (1-12)\nDawid guan fii Yerusalem (13-30)\nAhitofel kɔkaa Absalom ho (31)\nƆsomaa Husai sɛ ɔnkɔsɛe Ahitofel afotu (32-37)\n15 Nsɛm yi akyi no, Absalom ma wɔyɛɛ teaseɛnam maa no, na onyaa apɔnkɔ ne mmarima 50 a wotu mmirika di n’anim.+ 2 Ná Absalom taa sɔre anɔpatutuutu kogyina kwankyɛn wɔ baabi a wɔfa kɔ kurow no pon ano no.+ Sɛ ɔbarima biara de n’asɛm reba ɔhene anim ama wabu atɛn a,+ Absalom frɛ no bisa no sɛ: “Wufi kurow bɛn so?” na ɔno nso aka sɛ: “W’akoa fi Israel mmusuakuw no baako mu.” 3 Ɛba saa a, na Absalom aka akyerɛ no sɛ: “Hwɛ, w’asɛm yɛ dɛ na wudi bem, nanso obiara nni ɔhene nkyɛn a obetie w’asɛm ama wo.” 4 Ná Absalom taa ka sɛ: “Sɛ me na wɔapaw me ɔtemmufo wɔ asaase no so a, anka hwɛ sɛnea nneɛma bɛyɛ. Anka obiara a ɔwɔ asɛm a ɔpɛ sɛ wodi ma no no bɛba m’anim, na mahwɛ abu atɛntrenee ama no.” 5 Afei nso, sɛ obi bɛn Absalom bɛkotow no a, ɔteɛ ne nsa so onii no mu na ofew n’ano.+ 6 Saa na Absalom yɛɛ Israelfo a wɔbaa ɔhene anim sɛ ommu atɛn mma wɔn no nyinaa. Absalom yɛɛ saa ara de wiaa Israel mmarima koma.+ 7 Mfe anan* akyi no, Absalom ka kyerɛɛ ɔhene sɛ: “Mesrɛ wo, ma menkɔ Hebron+ nkotua me bɔhyɛ ade a mede hyɛɛ Yehowa bɔ no. 8 Bere a w’akoa te Gesur+ wɔ Siria no, mehyɛɛ bɔ+ sɛ, ‘Sɛ Yehowa san de me ba Yerusalem a, me nso mɛbɔ afɔre ama* Yehowa.’” 9 Ɛnna ɔhene ka kyerɛɛ no sɛ: “Fa asomdwoe kɔ.” Enti ɔsɔre kɔɔ Hebron. 10 Afei Absalom somaa akwansrafo* kɔɔ Israel mmusuakuw nyinaa mu sɛ: “Sɛ mote sɛ wɔabɔ abɛn ara pɛ a, monka sɛ, ‘Absalom abɛyɛ ɔhene wɔ Hebron!’”+ 11 Saa bere no, na wɔafrɛfrɛ mmarima 200 adi Absalom akyi afi Yerusalem kɔ hɔ, nanso na wonnim nea ɛrekɔ so. 12 Afei nso, bere a Absalom bɔɔ afɔre wiei no, ɔsoma kɔfrɛɛ Dawid fotufo+ Ahitofel+ a ɔyɛ Giloni+ no fii ne kurom Gilo bae. Atirisopam* no mu trɛwee, na nnipa bebree bɛkaa Absalom ho.+ 13 Akyiri yi, obi bɛka kyerɛɛ Dawid sɛ: “Israel mmarima koma akodi Absalom akyi.” 14 Ntɛm ara na Dawid ka kyerɛɛ ne nkoa a wɔka ne ho wɔ Yerusalem no nyinaa sɛ: “Monsɔre mma yenguan,+ anyɛ saa na Absalom bɛto yɛn a, obiara remfa ne ho nni! Monka mo ho, na wammɛto yɛn anyɛ yɛn pasaa, na wamfa sekan ankunkum kurow yi mufo!”+ 15 Ɔhene nkoa no ka kyerɛɛ ɔhene sɛ: “Nea yɛn wura ɔhene pɛ sɛ ne nkoa yɛ biara, yɛbɛyɛ.”+ 16 Enti ɔhene kɔe, na ne fifo nyinaa dii n’akyi. Ɔhene gyaw ne mpenafo* du+ sɛ wɔnhwɛ fie* hɔ. 17 Ɛnna ɔhene ne nkurɔfo a wɔka ne ho nyinaa toaa wɔn akwantu no so, na wokogyinae wɔ Bet-Mehak. 18 Ne nkoa a wɔne no nam* nyinaa, ne Keretifo, Peletifo,+ ne Gatfo+ no nyinaa, mmarima 600 a wodii n’akyi fi Gat+ bae no, ɔhene hwɛɛ wɔn mu biara ansa na ɔrema watwam.* 19 Ɛnna ɔhene ka kyerɛɛ Gatni Itai+ sɛ: “Adɛn nti na wo nso wo ne yɛn rekɔ? San kɔ, na kɔtena ɔhene foforo no nkyɛn, efisɛ woyɛ ɔhɔho, na afei nso woaguan afi wo man mu. 20 Nnɛra na wobae, na adɛn nti na ɛsɛ sɛ ɛnnɛ mema wo ne yɛn kokyinkyin baabiara a mɛkɔ? San w’akyi kɔ, wo ne wo nuanom. Ma Yehowa nna ɔdɔ a enni huammɔ adi nkyerɛ wo na onni wo nokware!”+ 21 Nanso Itai buaa ɔhene sɛ: “Sɛ́ Yehowa te ase na me wura ɔhene nso te ase yi, baabiara a me wura ɔhene bɛkɔ no, owu mu oo, nkwa mu oo, ɛhɔ ara na w’akoa nso bɛkɔ!”+ 22 Ɛnna Dawid ka kyerɛɛ Itai+ sɛ: “Twa subon no kɔ.” Enti Gatni Itai ne mmarima a wɔka ne ho no nyinaa ne mmofra no twaa subon no. 23 Bere a nkurɔfo yi nyinaa retwa akɔ ɔfã noho no, na asaase no sofo nyinaa resu denneennen, na ɔhene gyinaa Kidron Bon+ no ho; nkurɔfo no nyinaa twaam kɔfaa sare so kwan no so. 24 Ná Sadok+ ne Lewifo+ a wɔso nokware Nyankopɔn no apam adaka no+ nyinaa ka wɔn ho, na wɔde nokware Nyankopɔn no Adaka no sii hɔ; ná Abiatar+ nso di mu bi, na nkurɔfo no nyinaa fi kurow no mu twaa subon no. 25 Nanso ɔhene ka kyerɛɛ Sadok sɛ: “Fa nokware Nyankopɔn no Adaka no san kɔ kurow no mu.+ Sɛ minya Yehowa anim dom a, ɔbɛsan de me aba na wama mahu Adaka no ne ne sibea.+ 26 Nanso sɛ ɔka sɛ, ‘M’ani nnye wo ho’ nso a, ɛnde nea ɛteɛ wɔ n’ani so biara, ma ɔmfa nyɛ me.” 27 Ɔhene ka kyerɛɛ ɔsɔfo Sadok sɛ: “Wonyɛ ɔdehwɛfo+ anaa? Fa asomdwoe san kɔ kurow no mu, wo ne mo mma baanu no nkɔ, wo ara wo ba Ahimahas ne Abiatar ba Yonatan.+ 28 Me de, mɛtwɛn wɔ baabi a wɔfa twa asubɔnten no wɔ sare so hɔ akosi sɛ mɛte asɛm bi afi mo nkyɛn.”+ 29 Ɛnna Sadok ne Abiatar de nokware Nyankopɔn no Adaka no san kɔɔ Yerusalem, na wɔtwɛn wɔ hɔ. 30 Dawid foroo Ngodua Bepɔw*+ no. Ɔreforo kɔ nyinaa na ɔde ade akata ne ti resu; ná ɔnhyɛ mpaboa, na nkurɔfo a wɔka ne ho nyinaa nso, na obiara akata ne ti, na wɔreforo kɔ nyinaa na wɔresu. 31 Afei wɔbɛbɔɔ Dawid amanneɛ sɛ: “Ahitofel nso akɔka Absalom nkurɔfo no ho.”+ Ɛnna Dawid kae sɛ: “O Yehowa, mesrɛ wo, ma Ahitofel afotu* nnan nkwaseasɛm!”+ 32 Bere a Dawid duu bepɔw no atifi, faako a kan na wɔkotow Onyankopɔn no, Husai+ a ɔyɛ Arkini+ no behyiaa no wɔ hɔ. Ɔbae no, na wasuan n’ataade mu de dɔte agu ne tirim. 33 Nanso Dawid ka kyerɛɛ no sɛ: “Sɛ wo ne me kɔ a, ɛremmoa me. 34 Na mmom san kɔ kurow no mu na kɔka kyerɛ Absalom sɛ, ‘O ɔhene, meyɛ w’akoa; kan no, na meyɛ wo papa akoa, nanso seesei de, meyɛ w’akoa.’+ Woyɛ saa a, wubetumi asɛe Ahitofel afotu ama me.+ 35 Sɛ́ wo ne ɔsɔfo Sadok ne ɔsɔfo Abiatar na ɛwɔ hɔ? Asɛm biara a wobɛte afi ahemfi no, ka kyerɛ ɔsɔfo Sadok ne ɔsɔfo Abiatar.+ 36 Hwɛ! Wɔn mma baanu no ne wɔn wɔ hɔ, Sadok ba Ahimahas+ ne Abiatar ba Yonatan.+ Enti asɛm biara a mobɛte no, monsoma wɔn na wɔmmɛka nkyerɛ me.” 37 Ɛnna Dawid adamfo Husai*+ kɔɔ kurow no mu; saa bere no ara nso na Absalom koduu Yerusalem.\n^ Ebetumi nso akyerɛ, “mfe 40.”\n^ Anaa “me nso mɛsom.” Nt., “mede ɔsom kronn bɛma.”\n^ Ɛkyerɛ pɔw bɔne a nkurɔfo bɔ wɔ obi ho.\n^ Anaa “wɔretwam wɔ ne nkyɛn.”\n^ Anaa “wɔn mu biara twaam wɔ ɔhene anim.”\n^ Anaa “agyinatu.”\n^ Anaa “Husai a Dawid ne no ka atirimsɛm no.”


Hiob 11 | Intanɛt so Bible | Wiase Foforɔ Nkyerɛaseɛ\n11 Ɛnna Sofar a ofi Naama+ no buae sɛ: 2 “So wɔremma nsɛm dodow yi ho mmuae,Anaa ɔhohoahoafo bedi bem? 3 Enti wo kasa hunu yi bɛma mmarima aka wɔn ano atom?Na wobɛkɔ so adi fɛw a obiara renka w’anim?+ 4 Woka sɛ, ‘Me nkyerɛkyerɛ+ yɛ kronn,Na me de, me ho tew w’anim.’+ 5 O sɛ anka Onyankopɔn bɛkasa,Na wabue n’ano akyerɛ wo a!+ 6 Anka ɔbɛka wo nyansa ahintasɛm,Efisɛ nyansa ho nneɛma dɔɔso.Anka wubehu sɛ Onyankopɔn abu n’ani agu wo mfomso no bi so.+ 7 So wubetumi ahu Onyankopɔn nneɛma a emu dɔ mu?+Anaa wubetumi ahu ade nyinaa so Tumfoɔ no kɛseyɛ mu? 8 Ɛkorɔn sen ɔsoro. Dɛn na wobɛyɛ?Emu dɔ sen Adamoa.*+ Dɛn na wunim? 9 Ne tenten ware sen asase,Na ɛtrɛw sen ɛpo. 10 Sɛ ɔretwam na ɔkyere obi,Na ɔfrɛ asɛnni a, hena na obetumi asiw no kwan? 11 Ɔno na onim mmarima a wonni nokware.+Sɛ ohu adebɔne a, ɔrenyɛ ho biribi anaa? 12 Sɛ wɔwo sare so afurum sɛ onipa a,Ɛnde tibɔnkɔso mpo benya adwempa. 13 Wo de, siesie wo komaNa trɛw wo nsam kyerɛ no;+ 14 Sɛ adebɔne bi wɔ wo nsam a, yi kɔ akyirikyiri,Na mma amumɔyɛ biara nntena wo ntamadan mu. 15 Ɛno na wobɛma w’ani so a dɛm biara nni wo ho,+Na wubegyina pintinn a worensuro. 16 Wo de, wo werɛ befi ɔhaw mpo;Wobɛkae no te sɛ nsu a abɛsen kɔ. 17 Na wo nkwa nna+ bɛhyerɛn asen owigyinae;Esum mpo bɛyɛ sɛ adekyee.+ 18 Wubenya ahotoso efisɛ anidaso wɔ hɔ;Na wobɛhwɛ wo ho ahyia—wobɛda dwoodwoo.+ 19 Wobɛda, na obiara renyi wo hu.Nnipa bebree bedwudwo wo bo;+ 20 Nnebɔneyɛfo aniwa bedi huammɔ;+Na guankɔbea bɛbɔ wɔn,+Na wɔn anidaso bɛdan ɔkra a ɔrewu.”+